text:
आजादीक बाद राजनीतिक चर्चा त बहुत भेल, मुदा राजनीतिक शिक्षा पर कोनो काज नहि भेल, एकर दुष्प्रभाव इ भेल जे आइ बहुत रास जनप्रतिनिधि सरकारी योजना स अभिज्ञ छथि आ हुनका एतबा तक जानकारी नहि अछि जे कोन काज कोन योजना आ कोन स्तर पर भ सकैत अछि। राजनीतिक शिक्षा क अभाव नगर निगम स ल कए संसद तक मे देखा रहल अछि। त्रिस्तरीय व्यवस्थाक पहिल स्तर पर इ अशिक्षा आओर हस्यास्पद भ चुकल अछि। उदाहरण लेल अगर दरभंगा नगर निगम बोर्ड क बैसार मे शनिदिन भेल बहस कए ली, त बहुत किछु साफ भ जाएत। पांच घंटा स बेसी अवधि तक चलल मैराथन बैसार मे मेयर गौरी पासवान अधिकतर समय सदस्य कए संसदीय भाषा क पाठ पढ़बैत रहलाह, जखनकि पूर्व मेयर अजय पासवान आ डिप्टी मेयर बाबी खां छोडि कोनो पाषर्द तकनीकी मुद्दा पर बहस करबा लेल मुंह नहि खोलि सकलाह। महिला पार्षद क राजनीतिक शिक्षा स्वभाविक रूप स एखन कमजोर अछि, तथापित एतबा त उम्मीद कैल जा सकैत अछि हुनका बैसार क एजेंडा क ज्ञान हेबाक चाही। बैसार क दौरान महापौर क बेर-बेर एजेंडा पर बहस करबाक अपील बता रहल छल, जे राज्यक सबस पुरान निगम मे स एक दरभंगा नगर निगम क पार्षद एजेंडा पर बहस लैत तैयार नहि छथि। एतबे नहि, सकारात्मक राजनीति बिहार मे एखनो सपना अछि। जखनकि दक्षिण आ पश्चिम भारत इ साबित क चुकल अछि जे नकारात्मक राजनीति क प्रचलन विकास मे बाधक होइत अछि। निगम क बैसार मे एकर सेहो प्रमाण देखबा लेल भेटल। पहिने किछु पार्षद मेयर स पूछलथि जे प्रत्येक वार्ड मे पार्षद क अनुशंसा पर खर्च लेल साढ़े छह लाख टका कोना आनब। इ सवाल गंभीर आ जरूरी छल, कोनो स्रोत क बिना घोषणा करब बिहारक नेता क पुरान आदत रहल अछि। एहन सवाल पर हंगामा नहि हेबाक चाहैत छल, मुदा भेल। स्थानीय विधायक संजय सरावगी सेहो एहि हंगामा कए रोकबाक प्रयास केलथि। खुशी क गप जे मेयर सवालक उत्तर देलथि जे चतुर्थ वित्त आयोग क राशि स वार्ड मे पार्षद क अनुशंसा पर योजना चलाउल जाएत। कोनो आन राज्य मे एकर बाद पार्षद योजना प्रस्तुत करबा मे जुटि जइतथि, मुदा नकारात्मक राजनीति क लत एहन जे दरभंगा क पार्षद राशि कए बढ़ाकए दस लाख करबा लेल हंगामा शुरू क देलथि। किछु काल पहिने साढ़े छह लाख टका हुनका लेल बहुत छल आ एतबा पैघ रकम कोना आउत एकर चिंता छल, मुदा स्रोत भेटला पर चट दस लाख करबाक मांग करब मात्र टंगघिुच्चा राजनीति कहल जा सकैत अछि। टंगघिुच्चा राजनीति क अंत एहि ठाम नहि भेल। एहन एकटा मामला नहि अछि। कईटा अछि। कचरा रखबाक लेल जमीन कीनबाक मामला उठल त चट द एकटा पार्षद युग-युग स रटायल आरोप लगबैत कहला जे भूमि कीनबा मे घोटाला होएत। विधायक हुनका जिम्मेदारी क ज्ञान दैत पूछलथि जे इ फैसला अहीं करू जे जमीनक व्यवस्था कोना कैल जाएत। माथ पर जिम्मेदारी अबैत पार्षद क होश ठेकान पर आबि गेल आ चुप भ मुंह नुका लेलथि। एकटा सदस्य पूछला जे वार्ड नं. 21 मे सोलर लाइट कोन योजना स लागल। सवाल स बुझना गेल जे इ अपन वार्ड लेल चिंतित छथि। मेयर उत्तर दैत कहला जे नवाचार योजना क तहत वार्ड नं. 21 मे लाइट लागल अछि। एतबा सुनैत पार्षद तमसा गेलाह। विधायक सरावगी एहि पर हस्तक्षेप करैत कहला जे डीएम कए एक करोड़ भेटल छल। वार्ड नं. 21 क पार्षद क विशेष पहल पर नवाचार योजना स राशि देल गेल। वार्ड सेहो 20 प्रतिशत मार्जिन मनी जमा करैत अछि। एहि पर पार्षद रमेश झा विधायक पर चढ़ि बैसलाह। कहला जे बिना नगर आयुक्त क मार्जिन मनी जमा कोना भेल। विधायक चुप्प भ गेलाह। मुदा असली सवाल ठार रहल जे योजना क संबंध मे पार्षद कए जानकारी कोना भेटत। दोसर जे इ संस्कृति कहिया पनपत जे कोनो पार्षद अपन वार्ड लेल अगर सरकार स अतिरिक्त आवंटन करा लैत छथि त आन पार्षद कए हुनका स सीखबाक चाही नहि कि हुनकर विरोध हेबाक चाही। मुदा टंगघिुच्चा राजनीति एहन करबा लेल ककरो प्ररित नहि करैत अछि। लोकतंत्र मे जनप्रतिनिधि शासक वर्ग होइत अछि, ओकर विजन समाज क विकास कए गति दैत अछि। विजनविहीन जनप्रतिनिधि स विकास क उम्मीद नहि कैल जा सकैत अछि। नगर निगम क उदाहरण एहि कारण महत्वपूर्ण अछि जे इ सबस छोट इकाई छी। जे समाज एकटा विजन वाला वार्ड पार्षद क चुनाव नहि क सकैत अछि ओ विधायक आ सांसद क चुनाव केतबा गंभीरता स करत। दोसर गप जे जनप्रतिनिधि एकटा वार्ड लेल विकास योजना नहि तैयार क सकैत छथि ओ शहर जिला या राज्य लेल आगू जा कए कोन योजना तैयार क सकताह, किया त बहुत राष्टÑीय नेता अपन राजनीतिक जीवन वार्ड पार्षद क रूप मे शुरू केने छथि। राजनीतिक गंभीरता आ दूरदर्शिता क शुरुआत छोट इकाई स करबाक इ सही समय अछि। त आउ पंचायत आ वार्ड स्तर पर राजनीतिक परिवर्तनक शुभारंभ करि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


c: text/html

text:
Hitendra GuptaDelt offentligt -
· Oversæt
धर्मनिरपेक्षता केर मतलब की? कि धर्मनिरपेक्षता सिर्फ हिंदू के लेल अछि?
देश में आई-काल्हि चुनाव के टाइम धर्मनिरपेक्षता के नाम पर अल्पसंख्यक वोट के लेल जेहन राजनीति भ रहल अछि ओकरा कोनो मायने मे धर्मनिरपेक्षता नहि कहल जा सकैत अछि. कांग्रेस पार्टी बीजेपी आओर नरेंद्र मोदी के सांप्रदायिक करार करि जमि क कोसैत अछि. कांग्रेस आरोप लगाबै...
देश में आई-काल्हि चुनाव के टाइम धर्मनिरपेक्षता के नाम पर अल्पसंख्यक वोट के लेल जेहन राजनीति भ रहल अछि ओकरा कोनो मायने मे धर्मनिरपेक्षता नहि कहल जा सकैत अछि. कांग्रेस पार्टी बीजेपी आओर नरेंद्र मोदी के सांप्रदायिक करार करि जमि क कोसैत अछि. कांग्रेस आरोप लगाबै...
देश में आई-काल्हि चुनाव के टाइम धर्मनिरपेक्षता के नाम पर अल्पसंख्यक वोट के लेल जेहन राजनीति भ रहल अछि ओकरा कोनो मायने मे धर्मनिरपेक्षता नहि कहल जा सकैत अछि. कांग्रेस पार्टी बीजेपी आओर नरेंद्र मोदी के सांप्रदायिक करार करि जमि ...
1
Tilføj en kommentar...

robotstxt: allowed

filter: keep


text:
कुमुद सिंह
वाकई राजस्थान क गलहोत सरकार पर जयपुर हाइकोर्ट क टिप्पणी सटीक छल। महिला उत्पीडन मामला मे गलहोत सरकार सुशासनक मानक स्थापित क रहल अछि। गलहोत दरभंगाक दामिनी लेल घटनाक करीब 130 दिन बाद अचानक चिंतित भ गेलाह। दरभंगाक दामिनी लेल मुख्यमंत्री गलहोत कए आश्वासन देबा मे 130 दिन लागि गेल। आश्वासन सेहो बस पीडिता क परिवार क सुरक्षा क आश्वासन। दामिनी क गुनहगार एखनो जेल स बाहर अछि। राजस्थान सरकार ओकरा पकडबा स बेसी ओकरा बचेबा लेल चिंतित अछि। इ आश्वास सेहो ओहि जनदबाव क कारण देल गेल जाहि स गलहोत लेल आरोपी कए बचायब आब मुश्किल भ रहल अछि। यैह कारण अछि जे एक दिस जतए पूरा देश दुष्कर्मी कए फांसी क मांग क रहल अछि, ओतहि गलहोत दुष्कर्मी कए जेल पढेबा क बदला मे पीडिता क परिवार कए सुरक्षा देबाक आश्वासन द मामला कए शांत करबाक प्रयास मे लागल छथि। ज्ञात हुए जे भंवरी देवी कए तकबा काल राजीव नहर स बरामद 32 टा युवतीक नरकंकाल मामला कए सेहो गलहोत एहिना आश्वासन क चादर मे लपेट रखने छथि।
गलहोत सरकार क संरक्षण जगजाहिर अछि ताहि लेल गुनहगार कए एहि बेर सेहो अपन आका पर पूरा भरोस अछि। ओकरा कोनो चीज क डर नहि अछि, ओकर दिस स दामिनी क बहिन कए भेट रहल धमकी बता रहल अछि जे सरकारी संरक्षण क बल पर ओ आगू सेहो अपन मनमर्जी क सकैत अछि। गलहोत जाहि प्रकार स गुनहगार कए बचेबा मे लागल छथि ओहि स आशंका प्रबल अछि जे गुनहगार पहिने त ‘दरभंगा क दामिनी’ क जिनगी कए नोचलक आ आब ओकर छोट बहिन आ ओकर परिवार संग सेहो किछु क सकैत अछि। दरिंदा धमकी द रहल अछि जे पुलिस ओकर किछु नहि क सकैत अछि। पुलिस एहि धमकी कए एतबा गंभीरता स लेलक अछि जे एखन धरि फोन आ पता ओकरा लग नहि अछि।
जनदबाव क आगू राजस्थान सरकार जगबाक दावा केलक अछि, मुदा गुनहगार कए पडकबाक कोनो आश्वासन देबाक बदला मे मुख्यमंत्री अशोक गहलोत पीड़िता क परिवार कए सुरक्षा क आश्वासन देलथि अछि। 130 दिन मे 12 टा पैघ-छोट ऑपरेशन क बाद गलहोत कए इ चिंता भेल जे पीडिता क केहन इलाज भ रहल अछि आ ओ आब जा कए ओकर परिवार कए कहलाह अछि जे जरूरत भेला पर दरभंगाक दामिनी कए सेहो बलिया क दामिनी जेकां विदेश पठाउल जा सकैत अछि। सरकारी आश्वासन क बाद अगर अहां इ सोचि रहल छी जे हालात मे कोनो अंतर भेल होएत त इ भ्रम अछि। जयपुर क जेकेलोन हास्पिटल मे जिनगी लेल जूझ रहल ‘दरभंगा क दामिनी’ क देखरेख मे जुटल ओकर 17 सालक बहिन कए सरकारी संरक्षण मे नुकायल दरिंदा सब एखनो धमका रहल अछि। आरोपी साफ तौर पर कहि रहल अछि जे चुपचाप इलाज करा नहि त मुंह खोलबा पर राजस्थान स वापस नहि जा सकैत छैं। कई बेर फोन एला क बावजूद जयपुर पुलिस गरैय माछ पकडबाक प्रयास क रहल अछि। ओकर परिवार कोनो अनहोनी क आशंका स सहममल जरूर अछि मुदा हिम्मत स जयपुर मे न्याय लेल जंग जारी रखने अछि। दरिंदा सब साफ तौर पर अपन पहुंच क दावा क रहल अछि। सरकारी संरक्षणक पोल एहि स सेहो खुलैत अछि जखन आरोपी अपन ‘पैघ कनेक्शन’ क बल पर जेल नहि जेबाक दावा क रहल अछि आ सरकार महज पीडिताक परिवार कए सुरक्षाक आश्वासन द रहल अछि। ज्ञात हुए जे ‘दरभंगा क दामिनी’ कए नोचनिहार छहटा दरिंदा मे स मुख्य आरोपी समेत चारिटा एखनो सरकारी संरक्षण मे अछि। दू गोटे कए जेल पहुंचा सरकार ओकरो जमानत पर जेल स बाहर करबाक काज संपन्न क चुकल अछि। पुलिस सब किछु जनैत सरकार क आगू लाचार अछि।
‘दरभंगाक दामिनी’ क बहिन धमकी क गप विस्तार स जयपुर मे पुलिस क सामने बता चुकल छथि। दरभंगाक माटी क इ ताकत अछि जे तीनटा बहिन आ माई दरभंगाक जयपुर मे न्याय क जंग लडबा लेल जमल अछि। परिवार कोनो धमकी क बाद विचलित नहि अछि। देखबाक चाही जे पुलिस सरकारी संरक्षण मे नुकायल आरोपी कए कहिया जेल तक पहुंचेबाक हिम्मत जुटा पबैत अछि?
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
दरभंगा क दामिनी आ गलहोत क चिंता
कुमुद सिंह


text:
पटना : मुख्यमंत्री नीतीश कुमार कहला अछि जे राजधानी पटना आ वैशाली क बीच गंगा नदी पर छह लेन क पुल बनत। एकर निर्माण स बुद्ध सर्किट क भ्रमण आओर आसान भ जाएत। मुख्यमंत्री, बांकीपुर जेल परिसर मे बुद्ध स्मृति संग्रहालय क उद्घाटन करैत कहला जे राज्य मे आवागमन क सुविधा मे बढोतरी भेल अछि। संग्रहालय क निर्माण 25 करोड़ क लागत स कैल गेल अछि। एहि मौका पर भूटान क राजकुमारी हर रायल हाईनेस प्रिंसेस आशी केसांग बांग्मो बांग्चुक विशिष्ट अतिथि क तौर पर उपस्थित छलीह। 39 देश स आयल बौद्ध भिक्षु आ लामा क प्रतिनिधिमंडल सेहो छल। मुख्यमंत्री अंतरराष्ट्रीय बुद्ध कन्फेडेरेशन क सदस्य स आग्रह केलथि जे ओ बिहार भ्रमण करथि। ओ कहला जे बोधगया क संग-संग राजगीर, नालंदा, वैशाली, केसरिया आ अन्य बुद्ध सर्किट क विकास लेल योजना बनाउल गेल अछि। नालंदा-बख्तियारपुर होइत बख्तियारपुर मे गंगा पर छह लेन क पुल बनाउल जा रहल अछि। संग्रहालय मे मेडिटेशन सेंटर, मेडिटेशन गुफा क संग-संग हमर गौरवशाली इतिहास कए परिलक्षित करैत अनेक प्रदर्शन राखल गेल अछि। राज्यक चुनिन्दा कलाकार क कृति सेहो एहि ठाम राखल गेल अछि। जेकर भूटान क राजकुमारी आ अन्य विदेशी पाहुन अवलोकन केलथि। इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa
1 Comment
-
SWAGAT YOGYA SAMAAD.


text:
मैथिली फिल्म क 50 साल पूरा भ रहल अछि। मैथिली फिल्म बनायब एखनो शिवक धनुष उठाएब जेकां अछि। पहिल फिल्म स एखन धरि मैथिली फिल्म संसार अपना कए स्थापित करबा मे लागल अछि। मैथिली फिल्म इतिहास आ एकर वर्तमान पर पहिल मैथिली फिल्मक खलनायक आ पूर्व विधान पार्षद कमलनाथ सिंह ठाकुर स इसमाद लेल गप केलथि अछि वंदना झा आ रमण दत्त ।प्रस्तुत अछि ओहि गपशपक किछु खास अंश।
किछु लोक क कहब अछि जे मैथिली फिल्म बनब त 1964 मे शुरू भेल।
उत्तर – देखू, फिल्म बनब की ओकरा कहल जाइत अछि जहिया कैमरा आन भेल, या फेर फिल्म ओहि दिन स बनि रहल अछि जहिया एकरा लेल काज शुरू भेल। निश्चित रूप स 1964 मे जखन पहिल बेर कैमरा चालू भेल छल ओहि स पहिने फिल्म क अधिकतर गीत रिकार्ड भ चुकल छल। ताहि लेल फिल्म क काज त 1962 शुरू छल।
कोना आयल एकर निर्माण क योजना।
उत्तर – एहि फिल्म क निर्माता छलाह मदन मोहन दास। दास जी बहुत दिन स मैथिली फिल्म बनेबाक सोचि रहल छलाह। एहि दौरान 1962 मे परमानंद चौधरी स राजनगर मे हुनक भेंट भेल। दूनू क बीच समझौता भेल आ फिल्म बनेबाक योजना कए अंतिम रूप देल गेल। कहानी आ पटकथा गीत लिखबाक भार रविंद्र ठाकुर देल गेल। कहानी आ पटकथा मे हम हुनकर संग रही। संगीतकार लेल श्यामा शर्मा स गप कैल गेल। ओ एचएमवी कंपनी लेल काज करैत छलाह आ गायक महेंद्र कपूर क मित्र छलाह।
परमानंद चौधरी कए एहि स पूर्व कोनो फिल्म बनेबाक अनुभव छल।
उत्तर – सी परमानन्द बहुत काबिल निर्देशक छलाह। ओ आओर राजेंद्र कुमार दूनू गोटे विख्यात निर्देशक एसएन
त्रिपाठी क संग सहायक निर्देशक क रूप मे काज करैत छलाह। राजेंद्र कुमार बाद मे हीरो भ गेला आ सी परमानन्द निर्देशन मे संघर्ष करैत रहलाह। ओहि जमाना मे सहायक निर्देशक कए बहुत कम टका भेटैत छल। गुजारा लेल ओ एकटा गुजराती क बच्चा कए पढबैत छलाह। ओ गुजराती परमानंद क पहिल फिल्म क निर्माता बनल। ओहि जमाना मे फिल्म 2 लाख मे बनैत छल। घर घर दीप जले नामक एहि फिल्म मे पहिल बेर धर्मेंद्र कए हीरो आओर कामिनी कदम कए हिरोइन क रूप मे मौका देल गेल छल, मुदा परमानंद कए निर्माता स झंझट भ गेल आ फिल्म एक रील पहिने बंद भ गेल। बाद मे धर्मेन्द्र क दोसर फिल्म हिट क गेल आओर कामिनी कमल तलाक फ़िल्म मे चमैक गेलीह।
इ फिल्म बनल बा नहि।
उत्तर – कोशिश बहुत भेल, एक दिन हम सब मुंबई मे पैदल जाइत रही तखने बगल में एकता इम्पल्ला रुकल ओहि मे धर्मेन्द्र छलाह। ओ हमरा सबकए डेरा जे बांद्रा मे छल छोडबाक आग्रह केलथि। ओ परमानन्द स कहलथि जे गुरुजी हमर पहिल फिल्म अहिंक संग छल। अहि हमरा मौका देलहुं। जेना पहिल बच्चा होइत अछि तहिना हमरा लेल ओ फिल्म अछि। हम अहां फिल्म मे निःशुल्क काज करबा लेल तैयार छी। मात्र एक शूट फिल्मक बाकी अछि ओ पूरा करि लेल जाए। मुदा निर्माता तैयार नहि भेल।
परमानंद जी एकर बाद मैथिली क योजना तैयार केलथि।
उत्तर – नहीं, गोनू झा नाम स फिल्म शुरू भेल। संयोग एहन जे ओ सेहो पूरा नहि भेल। ममता गाबय गीत शरू भेल त ओकरो इ बीमारी लागल। सच कहू त परमानंद जी आ मैथिली दूनू क भाग्य एक रंग रहल। दूनू मे क्षमता रहैत धन क अभाव देखल गेल।
1962 स 1964 तक कौन कौन काज भेल।
उत्तर – एहि दौरान मुख्य रूप स कहानी, पटकथा, संवाद आ गीत संगीत पर काज भेल। कलाकारक चयन आ तकनीकी टीम बनेबा क काज एहि दौरान भेल। 1963 मे एहि फिल्म अधिकतर गीत रिकार्ड भ गेल छल। श्यामा शर्मा क संगीत एतबा मधुर छल जे आइ धरि लोक ओकरा सुनबा लेल तैयार अछि। महेंद्र कपूर त गेबा लेल एक टका नहि लेने छलाह।
जखन एतबा तेजी स काज भ रहल छल त फेर ठमकल कोना।
उत्तर – एहि फिल्म कए झटका 1964 मे तखन लागल जखन शुटिंग क दौरान एकटा सडक दुर्घटना मे कईटा कलाकार घायल भ गेलाह। एहि हादसा क बाद शुटिंग बंद करि देल गेल आ पूरा यूनिट बॉम्बे चल गेल। इ फैसला एहन रहल जे फिल्म क बजट आ भविष्य दूनू कए गडबडा देलक। 1965 मे जखन फिल्म फेर स शुरू भेल त बढल बजट लेल मदन मोहन दास तैयार नहि भेलाह आ फिल्म लटकी गेल। अगर ओहि समय मे परमानंद चौधरी आ मदन मोहन दास मे झंझट नहि भेल रहिते त इ फिल्म ओहि साल प्रदर्शित भ गेल रहिते। मुदा एहन नहि भ सकल आ कन्यादान प्रदर्शित भ गेल।
कन्यादान किया नहि चलल।
उत्तर – कन्यादान संग संवाद क दिक्कत छल। कन्यादानक संवाद मैथिली आ हिंदी मे छल। लोक एकरा स्वीकार नहि केलक। मैथिली फिल्म संग इ बडका दिक्कत रहल जे ढंग स फिल्म बनबे नहि कैल अछि।
एहि फिल्म क नाम ममता गाबै गीत कोना भ गेल।
उत्तर – 1962 मे जखन फिल्म निर्माण फैसला भेल छल तखन एकर नाम परमानंद चौधरी नैहर भेल मोर सासुर रखने छलाह। तखने बहुत लोक हुनकर एहि फैसला पर सवाल उठेने छल जे मैथिलीक पहिल फिल्म छी आ इ नाम नकारात्मक अछि आ मिथिलाक संस्कृतिक खिलाफ सेहो अछि। फिल्म निर्माणक दौरान हिंदी फिल्म ‘’गीत गाया पत्थरों ने’’ प्रदर्शित भेल। एहि फिल्म क नाम हमरा बड नीक लागल आ एहि स प्रेरित भ हम परमानंद जी लग फिल्म क नवका नाम ममता गाबै गीत रखबाक प्रस्ताव राखल जे मानि लेल गेल।
पिछला 50 साल मे मैथिली फिल्म निर्माण मे किया शिथिलता रहल।
उत्तर – फिल्म कोना बनत। के देखत। समस्या बहुत अछि। जे समाज ढंग स पत्रिका नहि चला सकल ओ फिल्म कोना चला सकैत अछि। मैथिली जे जनैत अछि ओ हिंदी सेहो जनैत अछि। एहन मे ओकरा लग विकल्प क अभाव नहि अछि। मैथिलीक फिल्म क विषय सेहो पारिवारिक रखबाक मजबूरी अछि। आन विषय मैथिली मे चलबे नहि करत। एखन जे समय अछि ओहि मे पारिवारिक फिल्म हिंदी मे सेहो कम बनि रहल अछि।
मुदा भोजपुरी त खूब हिट अछि।
उत्तर – भोजपुरी क मामला हिंदी स ठीक उलटा अछि। सच कहू त भोजपुरी क बाजार त गंगा-जमुना बना देलक। ओ फिल्म कहबा लेल हिंदी अछि मुदा पूरा हिंदी दर्शक कए भोजपुरी स परिचित करा देलक। आइ भोजपुरी बुझबा मे हिंदी क दर्शक कए कठिनाई नहि होइत अछि, मुदा मैथिली हुनका बुझबा मे नहि अबैत अछि, जखन कि मैथिली दर्शक कए हिंदी सेहो बुझबा मे अबैत अछि ताहि लेल भोजपुरी आ मैथिली मे कोनो तुलना आब नहि भ सकैत अछि।
अहां मैथिली क अलावा दोसर भाषाक फिल्म मे सेहो काज केलहुं।
उत्तर – हम एकता भोजपुरी फिल्म लेल सेहो ओडिशन देने रही। हमरा भोजपुरी बजैत देख कए निर्देशक कहलक जे अहां मैथिल भ कए कोना एतेक सुंदर भोजपुरी बाजि लैत छी। खैर 70 क दशक मे हम राजनीति मे सक्रिय भ गेलहुं आ एहि दुनिया स कटल रहलहुं। ओना ममता गाबै गीत कए पूरा करबा प्रदर्शित करेबा मे रविंद जी आ महेन्द्र जी कए जहां धरि भ सकल मदद कैल। ममता गाबै गीत क पटनाक वीणा मे लागल छल। अगर ओ फिल्म समय पर प्रदर्शित भ जइते त जरूर हिट होइते, मुदा जखन हॉल मे लागल तखन तक बहुत किछु बदलि गेल छल। तखनो फिल्म अपन लागत निकाली लेने छल। किया कि तकनीकि टीम छोडि अधिकतर लोक बिना टका कए एहि मे काज केने छल।
ममता गाबै गीत मे अहां एकटा अहम रोल केने छी, मैथिलीक कोनो आन फिल्म मे अहां नहि देखेलहुं।
उत्तर – कियो संपर्क नहि केलथि। दोसर जे हम राजनीति मे एलाक बाद एहि क्षेत्र मे सक्रिय नहि रहलहुं।
मैथिली फिल्म हाल मे किछु बनल अछि, अहां कोनो देखलहुं अछि।
उत्तर – ममता गाबै गीत क अलावा सस्ता जिनगी महग सेनूर देखने छी। बाकी फिल्म देखबाक मौका नहि भेटल। पटना मे मैथिली फिल्म लगैत नहि अछि।
मैथिली फिल्म कए त मधुबनी मे सेहो हॉल नहि भेटैत छैक।
उत्तर – देखू, जखन निर्वाध गति स फिल्म निर्माण नहि होएत त इ समस्या रहबे करत। दोसर जे जा धरि नीक फिल्म नहि बनत, वितरक आ हॉल मालिक कए फायदा लायक नहि लागत ता धरि इ समस्या ढार रहत। केवल मैथिलीक नाम पर अहां कए हॉल नहि भेट सकैत अछि। मैथिली फिल्म कए अपन स्तर स इ साबित करबाक अछि जे ओ दर्शक कए हॉल तक आनि सकैत अछि। वितरक मे इ विश्वास एखनो स्थापित नहि भ सकल अछि।
सरकार सेहो मैथिली कए मदद नहि क रहल अछि। कर मे छूट तक नहि भेटैत अछि।
उत्तर – एहन गप नहि अछि। मैथिली सरकार स मदद मंगबा लेल गेल अहां अछि। सरकार लग एहन कोनो कानून नहि अछि, जे कर मे छूट देल जाएत, मुदा बिहार मे शुटिंग, एहि ठामक लोक कए रोजगार आ पर्यटनक कए बढाबा सन मामला ल कए अगर कियो सरकार स मदद चाहता त जरूर भेटत। कर मे छूट त नहि मुदा फिल्म बनेनिहार आन आन मद मे कर छूट पाबि सकैत छथि, मुदा ओकरा लेल प्रयास करबाक जरूरत अछि जे मैथिली मे एखनो नहि भ रहल अछि।
इ विश्वास कोना आ कहिया आउत।
उत्तर – फिल्म बनि रहल अछि मुदा एखनो निर्माता कए निर्देशक पर भरोस स्थापित नहि भ सकल अछि। जाधरि निर्माता कए अपन निर्देशक पर भरोस नहि होएत ता धरि नीक फिल्म नहि बनि सकैत अछि। अधिकतर मामला मे देखल गेल अछि जे टका लगेनिहार फिल्म क अंतिम रील मे अपन हाथ खींच लैत छथि। एहन मे निर्देशक लेल ओकरा दर्शक तक पहुंचायब मुख्य मसला भ जाइत अछि। ताहि लेल आन काज जे बहुत पहिने भ जेबाक चाहैत छल आइ धरि नहि भ सकल अछि।
त की मैथिली फिल्म एहिना रहत।
उत्तर – नहि, शुरुआत मे मैथिलि फिल्म क निर्माण मे लागल झटका स मैथिलि फिल्म पछुआ गेल, मुदा आब ओ गप नहि अछि। नीक आ युवा निर्देशक सब सामने आबि रहल छथि। तकनीक सेहो बेहतर भ गेल अछि। हमर शुभकामना अछि जे मैथिली फिल्म खूब आगू बढे।
इसमाद स गप करबा लेल धन्यवाद।
उत्तर – अहां सब सेहो नीक काज क रहल छी। धन्यवाद।
maithili news, mithila news, bihar news, latest bihar news, latest mithila news, latest maithili news, maithili newspaper


text:
बिहार मे मानसून जोर पकड़ि रहल अछि. बाढ़िक आशंका के देखैत लोक सभ तैयारी में लगि गेलाह. अनाज के संग-संग चूड़ा...चना...तेल...माचिस.. मोमबत्ती... पोलिथीन जमा करय में लागि गेलाह. कोसी मे आएल बाढ़ि लोक के दिल-दिमाग सं अखन धरि नहि उतरल अछि. एहन मे अगर एहि बेर बाढ़ि आबैत अछि आओर ओहि सं बेसि नुकसान होएत अछि तं लोक मुख्यमंत्री नीतीश कुमार के कहिओ माफ नहि करि पएथिन्ह.
कोसी इलाका के कई लोक सं गप भेल... सभ गोटे के नीतीश जीक पांच करोड़ रुपया लौटेनाए बेजाय लगलन्हि. सभहक कहनाय छलन्हि जे ई तं विपत्ति के समय कएल गेल मदद छल. एकरा लौटा कs ओ नीक नहि कएलाह. पैसा तखन लौटेलाह जखन कि अखनो कतेक लोक एहन छथिन्ह जिनका खाए-पीबय के कोनो आसरा नहि छनि. बाढ़ि सं एहन तबाह भेलाह जे अखन धरि उबरि नहि पएलाह.
नीतीश जी केतबो कहथिन्ह... केतबो मदद करथिन्ह... लोक सभके जे जिनगी भरक जमा-पूंजी... घर-द्वार... दलान... माल-मवेशी बहि गेल छनि ओ केना भूलथिन्ह. एहन मे ई काज तं जख्म के कुरेदनाइए अछि. एहन मे एहि बेर अगर बाढ़ि तबाही मचौलक तं बाहरक लोक मदद के लेल आगां आबय सं झिझकत. मदद के लेल हाथ बढ़ाबय सं पहिने पांच बेर सोचत. फेर नीतीशजी कोना मैनेज करताह?
मानसून के बाद दुर्गापूजा-दीपावली के आसपास चुनाव सेहो भs सकैत अछि. अगर बाढ़िक बाद लोक के नीक सं मदद नहि भेटलन्हि तं एकर नतीजा नीतीशजी के भुगतय पड़तन्हि. सरकार के तरफ सं तं कहल जा रहल अछि जे बाढ़ि के लs कs प्रशासन पूरा तैयार अछि. ओ तं समय अएला पर पता चलत. मुदा नीतीशजी भगवान सं प्रार्थना करथुन्ह जे एहि बेर बाढिक तबाही कम सं कम होए...आओर जतय लोक परेशानी मे होएताह ओतए जल्दी मदद पहुंचय...नहि तं ई पांच करोड़ लौटेनाए भारी पड़ि जएतन्हि.
हमर ईमेल:-hellomithilaa@gmail.com


text:
कुमुद सिंह
15 जनवरी क तारीख तिरहुत क्षेत्र लेल एकटा शाप जेकां अछि। 15 जनवरी, 1934 क भोर 8:29 मे तिरहुत क धरती एहन हिलल जे 11000 गोटे क जान चल गए। एहन भूकंप फेर नहि आयल, मुदा तिरहुत क जे वर्तमान खंडहर भ इतिहास भ गेल ओ 79 साल बाद धीरे-धीरे बिला रहल अछि। कहल जाइत अछि जे खंडहर देखि कए महलक वजूदक पता चलैत अछि, निश्चित रूप स तिरहुत क वजूद मजबूत छल, मुदा आइ एतबा कमजोर किया भ गेल। तिरहुत क लक्ष्मीछ जेना लगैत अछि भूकंप में फाटल जमीन क भीतर चल गेलीह बा हम सब लक्ष्मी कए जमीन मे धंसा देलहुं अछि, दूनू प्रश्न् क उत्तएर नहि भेट रहल अछि। भूकंप एक दिस नष्टे करैत अछि त दोसर दिस नव निर्माणक अवसर सेहो प्रदान करैत अछि, मुदा 79 साल बाद इ विचार करबा लेल ककरो लग समय अछि जे हम ओहि अवसर क केहन उपयोग केलहुं।
आइ हम सब ओहि 11000 लोक क आत्मााक शांति लेल एक ठाम जमा तक नहि भ रहल छी। महज 79 साल मे हम ओहि विपदा कए एना बिसरि गेलहुं अछि जेना ओ सदियो पुरान घटना हुए। जखनकि ओहि विपदाक प्रभाव एखन धरि हमर जीवन पर देखा रहल अछि। हमरा लग आइ धरि नहि त राजनगर सन शहर बचल आ नहि भपटियाही सन स्टेनशन। 79 साल बाद आइ धरि हम ट्रेन स कोसी लंघबाक सपना देख रहल छी। हम कोसी पर रेल पटरी बिछेबा मे 79 साल लगा देलहुं, तखनो एहि तारीख कए बिसरि जाइत छी। हमरा सब कए इ नहि बिसरबाक चाही जे 1934 क भूकंप हमरा सब कए एतबा पाछु क देलक जे वर्तमान मे कोनो आधारभूत संरचना हमरा सब लग 100 साल पुरान नहि अछि, जे अछि ओ क्षतिग्रस्तग भेल संरचनाक नव सवरूप अछि।
1934 क भूकंप क बाद दरभंगा क जेना नव निमा्रण भेल, ओहन नव निर्माण राजनगर सन शहरक नहि भेल, मुदा तिरहुत सरकार आन शहर कए कालांतर मे विकसित करैत रहल। राजनगर जेकां खंडहर कोनो आन शहर हमर सामने नहि अछि। मुजफफरपुर आ मुंगेर कए फेर स ढार कैल गेल। इ सच अछि जे दरभंगा क जेकां विकास आन शहरक नहि भ सकल। दरभंगाक नव निर्माण क पाछु एकर तिरहुत सरकार क मुख्याजलय होएब मुख्यक कारण रहल। महाराजा कामेश्व र सिंह दरभंगाक नव निर्माण लेल दरभंगा इंप्रुभमेंट ट्रस्टव (वर्तमान नगर निगम) क निर्माण केलथि आ वास्तुवविद टेम्लेवर्त आधुनिक दरभंगाक नक्शा् तैयार केलथि। टेम्लेव क कारण स दरभंगा नहि बल्कि देश कए पहिल भूकंपरोधि महल भेटल, जे आइ उपेक्षाक दंश झेल रहल अछि। उपेक्षा त टेम्ले, क क मास्टेर प्लारन क सेहो भेल आ ओकर कईटा प्रति रहबाक बावजूद वर्तमान सरकार आ राज दरभंगा दूनू एहि मास्ट्र प्लाआन कए हरा देलक। ककरो लग एकर कोनो प्रति सुरक्षित नहि अछि। इ त वर्तमान विधायक क इच्छाो आ इ’समाद आ इ’टीवी क मेहनत क फल रहल जे ओकर एकटा प्रति बरामद भेल अछि, जे दरभंगाक आधुनिक स्वतरूप कए बुझबा मे मददगार साबित भ रहल अछि। एहन मे सवाल अछि जे भूकंपक 79 साल बाद हम अपन जमीन लेल केतबा सचेत भेलहुं। प्राकृति आपदा स निपटबा लेल हम केतबा तैयार छी, हम नव निर्माण स केतबा आधुनिक भेलहुं। भूकंप अगर हमरा स बहुत किछु ल लेलक त हमरा एहि मादे बहुत किछु नव भेटल। आइ एहि पर विचार करबाक जरूरत अछि जे ओहि नवका आधारभूत संरचना कए हम केतबा सुरक्षित रखलहुं आ खंडहर कए कौन रूप मे देखबाक प्रयास केलहुं। तिरहुत क वर्तमान हाल देखि इ कहबा मे संकोच नहि जे हमरा सब कए सोच आ दिशा दूनू बदलबाक प्रयास करबाक चाही। हम सब जाहि दिशा मे जा रहल छी ओ हमरा सब कए जमीन स उखाडि रहल अछि आ सोच अपन जमीन क प्रति लगाव कए कम रहल अछि। भूकंपक स धरा क काया नष्टक भेल, मुदा आजुक सोच धरा क आत्माा नष्टन क रहल अछि। पुरान विपदा कए बिसरब एक प्रकार स नव विपदा कए आमंत्रित करब अछि। त आउ भूकंपक 79 साल पूरा भेला पर हम सब ओहि आत्माब क शांति लेल प्रार्थना करि जे ओहि विपदा मे हमरा सब स दूर भ गेलथि। आउ हम हुनक ओहि काज कए पूर्ण करबा मे लागि जे ओ नहि क सकलथि अर्थात तिरहुतक विकास।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
तबाही क 79 साल बाद
कुमुद सिंह


text:
पृथक मिथिला राज्य क लेल मुहिम बा आन्दोलन आब नव नहि अछि। कियो 60 साल त कियो 100 साल पुरान हेबाक दावा करैत छथि । संस्थागत भेलाक बावजूद इ आंदोलन बेसी व्यक्तिगत रहल। मुदा पहिल बेर एहि मसला पर एहन आंदोलन भ रहल अछि जेकर संयोजन कोनो संस्था बा समूह क बैनर तर नहि कैल जा रहल अछि। दिल्ली क जंतर-मंतर पर कवि एकांत अपन अनशन पर बैसलाह, आ लोक हुनक समर्थन मे जमा होइत गेल। इ एकटा नव शुरुआत छी, ताहि किछु संगठन एहि अनशन कए अपन बैनर तर अनबाक प्रयास सेहो केलक, मुदा एकांत नव बाट पर आगू बढैत रहलाह। कवि एकांत संग आन्दोलन क किछु खास पहलु पर इ’समाद लेल गप केलैथि अछि पत्रकार सुनील कुमार झा । प्रस्तुत अछि गपशप क किछु खास अंश – समदिया
प्रश्न – कवि त कलम स आंदोलन करैत छथि, अहां अनशन स आन्दोलन पर उतरि गेल छी?
उत्तर – देखियो हम कवि छी, ताहि लेल बेसी संवेदनशील छी। दिनकर स ल कए बाबा नागार्जुन तक सब अपन कलम स लोक मे क्रांति अनबाक काज केलैथि अछि, मुदा हम एहि मामला मे बेसी संवेदनशील छी। हम मानैत छी जे हमर रचना लोक स बेसी हमरे करेज में आगि लगा रहल छल आ हम ई रास्ता पर उतरि गेलहुँ।
प्रश्न – आन्दोलन क विचार कोना आयल, कोन कारण रहल जे इ फैसला लेलहुं।
उत्तर – बिहार विकास पर चढबा लेल मिथिला क दोहन करै इ हमरा बर्दास्त नहि भेल। मिथिला दिन प्रतिदिन पाँछा जा रहल अछि आ मगध क्षेत्र दिन प्रतिदिन विकसित भ रहल अछि से हमरा सदिखन कचोटैत रहल छल। चिंगारी पजरैत-धधरैत आगि बनि गेल आ हम अनशन लेल चलि एलहुं। अनशन क लेल एकटा प्रस्ताव हम अंतरजाल पर रखने छलहुं जेकरा खूब रास समर्थन भेटल आ लोग सब हौसला बढेलक आ हम फैसला पर आगू बढि गेलहुं।
प्रश्न- की मिथिला अलग भेला स इ विकसित भ जाएत ?
उत्तर – देखू विश्वक सबसे बेसी जल संपदा हमरा लग अछि, खेती मे हम सेहो आगाँ छी। फेर की कारण छल जे हम दिन दूना राति चौगुना पिछड़ी रहल छी। आइ मुख्यमंत्री मगध कए छथि आ खाली मगध पर ध्यान द रहल छथि। मिथिला ओहिना अछि आ विकास खाली पटना आ नालंदा तक देखा रहल अछि। रामलीला मैदान स जे विशेष राज्यक दर्जा माँगल जा रहल छल सेहो मिथिलेक दशा पर कियाकि मिथिला बेसी पिछडल अछि।
प्रश्न – अहाँक अनुसार मगध क मुख्यमंत्री छथि ताहि लेल पटना आ नालंदा मे विकास भ रहल अछि, मुदा जखन मुख्यमंत्री मिथिलाक छलाह तखन त मिथिला आर चौपट भ गेल, त अलग राज्य बनला स कोना आगाँ बढ़त जखन की नेता मिथिला क रहत।
उत्तर – देखियो आब स्थिति दोसर अछि, ओ समय दोसर छल पहिने लोक भावुक भ कए वोट दैत छल मुदा आब विकास देखि कए मत देत। हम मानैत छी जे ओ समय मिथिलाक नेता मिथिलाकए लुटलक, मुदा आब समय बदलि रहल अछि। आब युवा राजनीति मे आबि रहल अछि जेकर विजन आ सोच बहुत आगाँ’ अछि। ओना हम अखैन नव छी आ एहि पर गंभीरता स सोचबाक जरुरत अछि जेकरा बाद मे सबहक विचार स पूरा कैल जैत।
प्रश्न – अहाँक आन्दोलन क मुख्य मुद्दा की, अलग मिथिला राज्य वा मिथिला क विकास ?
उत्तर – देखियो हमर इच्छा मिथिलाक विकास अछि, मुदा इ बिना अलग राज्यक संभव नहि होयत। आइ पाँच दशक स बेसी स लोक मिथिलाक लेल आन्दोलन क रहल छथि, मुदा परिणाम वैह ढ़ाक क तीन पात। मिथिला विकसित नहि भ रहल अछि। हम सब बुझि गेलहुं जे भीख स विकास नहि भेटत। आब हमरा सबकए भीख नहि अधिकार चाही। अलग मिथिला राज्य बनत तखने एकर विकास होयत।
प्रश्न – मिथिलाक लेल एतेक दिन स एतेक लोक आन्दोलन क रहल छथि, ओहि मे आ अहाँक आन्दोलन मे की अंतर ।
उत्तर – हमरा हिसाब स हमर आन्दोलन एहि मुहीम क एकटा नव आयाम देत, कियाकि हम आम जन स छी ना कोनो राजनितिक मंच स बा कोनो संस्था स हम जुडल नहि छी। हमर अनशन क मुख्य उद्देश्य आम जन क मोन मे इ बात देनाय अछि जे अलग मिथिला राज्य क बिना मिथिला क विकास संभव नहि अछि। आइ देखू हम आंदोलन शुरू केलहुं त हमरा संग भाई सब सेहो धरना पर बैस गेलैथि । 22 तारीख स तीन गोटे हमरा संग उपवास पर छथि। एकरा निश्चित एकटा अलग क्रांति कहल जा सकैत अछि। हमर मुख्य उद्देश्य जन-जनगरण केनाइ अछि नहि कि कोनो मंच स राजनीति केनाय।
प्रश्न – कवि एकांत क आन्दोलन क श्रेय कियो आर ल रहल अछि, मिथिला राज्य संघर्ष समिति क दावा अछि जे ओकर बैनर क तर अहां अनशन क रहल छी। एहन मे त अहांक अनशन राजनैतिक भ गेल।
उत्तर – देखियो सबस पहिने त इ कहब जे ओ खबरि बिना घटना स्थल पर एने आ बिना हमरा स संपर्क केने छापल गेल । हम अनशन पर छी ताहि लेल इ संभव नहि छल जे सब जगह जा कए हम गप करि, ओना हम सब ओ अखबारक मुख्य संपादक स गप केने छी आ एहि पर अपन प्रतिक्रिया दर्ज करा देलहुं अछि, ओ आश्वाशन देलैथि अछि जे एकरा में सुधारि क कए फेर स छापब। ओना हम साफ क दी जे हमर अनशन कोनो राजनितिक मंच क नीचा नहि भ रहल अछि मुदा कियो अगर समर्थन द रहल छथि त हुनका भगाउल सेहो नहि जा सकैत अछि। आइ मिथिला फ़ौंउडेशन, अखिल भारतीय मिथिला संघर्ष समिति आदि आदि संगठन हमरा सहयोग द रहल अछि।
प्रश्न – एहि अनशन क बाद की विचार अछि।
उत्तर – देखियो जा धरि सरकार हमर सबहक गप नहि मानत इ आन्दोलन एहिना चलैत रहत। ओना आइ हम सरकार कए एकटा ज्ञापन देलहुं अछि जाहि मे सब संगठनक सहभागिता रहल आ सभ अपन लैटरहैड पर एहि मुहिम क समर्थन करैत अलग मिथिला राज्यक माँग रूपी ज्ञापन सौपलक अछि।
प्रश्न – इ’समाद स गप करबा लेल बहुत बहुत धन्यवाद।
उत्तर – जय मिथिला।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
भारतीय सिविल सेवा परीक्षा मे मैथिली कए एकटा विषयक रूप मे चयन एखनो एकटा फैसला मानल जाइत अछि। 2 मई कए आयल सिविल सेवाक मुख्य परीक्षा क रुकल परिणाम मे सफल उम्मीदवार सौरभ चंद्र (रैंक 66) किछु एहने लोक मे शामिल छथि जे मैथिली कए एकटा विषय क रूप मे चयन केलथि आ सफलता सेहो अर्जित केलथि। सिविल सेवा परीक्षा मे इतिहास स तीन बेर असफल रहल सौरभ अंतिम प्रयास मे लोक प्रशासन संग अपन मातृभाषा मैथिली कए मुख्य विषय बनेलथि आ सफलता क स्वाद चखलथि। मधुबनी क एकटा छोट सनक गाम धनियापट्टी क रहनिहार सौरभ स एहि उपलब्धि पर इसमाद लेल सुनील कुमार झा विस्तार स चर्चा केलथि अछि। प्रस्तुत अछि ओकर किछु खास अंश…
प्रश्न – सबस पहिने आईएस बनबा लेल बहुत बहुत बधाई।
उत्तर – बहुत बहुत धन्यवाद। इ सब गुरुजन आ माता-पिता क आशीर्वाद क नतीजा अछि।
प्रश्न – अपनेक प्रारंभिक शिक्षा कतए भेल।
उत्तर – हमर प्रारंभिक शिक्षा शांति निकेतन बाल विद्यापीठ स भेल अछि, जतय हम अपन हाई स्कूल कम्पीट केलहुं, तेकर बाद उच्च शिक्षा लेल दरभंगा आबी गेलहुं।
प्रश्न – मधुबनी मे संस्थान क कमी छल या कोनो खास गप जे अहाँ कए दरभंगा दिस आबय लेल मजबूर क देलक।
उत्तर – मधुबनी मे संस्थानक कमी त अछि। दोसर मिथिला विश्वविद्यालय क नाम बहुत सुनने रही, ताहि लेल बेसी उत्सुक रही एहि मे पढबा लेल। दोसर मैथिली क प्रति हमरा अनुराग बच्चे स छल।
प्रश्न – तैयारी की कोना भेल, कतए स तैयारी केलहुं।
उत्तर – स्नातक क बाद दिल्ली चल गेलहुं आ शुरू स सिविल सेवाक तैयारी मे लागल रहलहुं। दिल्ली मे मुखर्जी नगर मे डेरा लेने रही।
प्रश्न – तैयारी करबा काल कोन गप क ध्यान बेसी राखल।
उत्तर – हमर हिसाब स बेसी टेस्ट बुक पढबा स कोनो फायदा नहि होइत अछि। सबस पैघ गप इ जे अहां ओतबा पढू जेकरा नीक जकां बुझि सकू। दस टा किताब पढला स बढ़िया अछि जे एकटा किताब दस बेर पढू, संगहि हम स्वाध्याय क बेसी महत्त्व दैत छी, हमरा विचार स शिक्षक खाली मार्गदर्शन करैत छथि, ओ बाट नहि खोली या बना सकैत छथि। इ काज अहां कए अपने करबाक अछि।
प्रश्न – इतिहास छोडि मैथिली कोना लेलहुं।
उत्तर – सबस पहिने त मैथिली हमर मातृभाषा छी आ एहि भाषा संग हम बेसी सहज छी। इ सही अछि जे हम इतिहास स स्नातक केने छी आ तीन बेर इतिहास ल कए परीक्षा देने रही, मुदा इतिहास ल कए तीन बेर असफलता क मुंह देखला क बाद हमरा लागल जे अपन मातृभाषा स कियाक नहि एक बेर प्रयास करी। किया कि हमरा इ महसूस भ रहल छल जे मातृभाषा भविष्य क निर्माण क सकैत अछि। एकर बाद हम इ फैसला लेलहुं। इ हमर आखरी प्रयास छल आ हम सफल भ गेलहुं।
प्रश्न – मैथिली त अहां लेल नव विषय छल।
उत्तर – ओना मिथिला विश्वविद्यालय म पढैत पढैत हमर मैथिली स बेसी जुड़ाव भ गेल छल, एहि दौरान मैथिली स हमर बेसी अनुराग भ गेल, पत्राचार मे हम सेहो मैथिली क प्रयोग करैत रही। एहि लेल हमरा मैथिली नव विषय नहि रहल।
प्रश्न – सोमदिन अहां परिणाम आयल आ शुक्रदिन नवका सत्रक परिणाम सेहो आबि गेल। की उम्मीद कैल जाए एहि बेर सेहो मैथिली कए छात्र सफल भेल हेताह।
उत्तर – अवश्य, किया नहि। 2010 क सत्र मे हमरा सब संग कुल 40टा छात्र एहन मुख्य परीक्षा मे छलाह जे मैथिली कए एकटा विषयक रूप मे लेने छलाह। पहिलका सूची मे त 11 गोटे क नाम सामने आबि चुकल अछि, नवका मे एकटा हम छी। एहि सूची मे आओर मैथिली विषय लेनिहार सफल भेल हेताह। हमरा लग आंकडा नहि अछि। सत्र 2011 मे सेहो मैथिली कए विषय बनेनिहार सफलता अर्जित केने हेताह। एखन त क्षेत्रवार लोकक परिचय सामने आबि रहल अछि, विषयवार आंकडा सेहो सामने आउत।
प्रश्न – आगां मैथिली आ मैथिल क उत्थान क लेल कोनो योजना।
उत्तर – निश्चित रूपे। हमर एहि जीवन आ भविष्य मैथिली तय केने अछि ताहि लेल हम मैथिली लेल जेतेक भ सकत करबा लेल सदिखन तैयार रहब। अपन सेवाकाल मे सेहो मैथिली क लेल जे कोनो सहयोग हमरा स भ सकत हम पाछु नहि हटब।
प्रश्न – अहां अपन सफलता क श्रेय केकरा देब।
उत्तर – हम अपन सफलता क श्रेय अपन बाबूजी कए देब। हुनकर प्रयास स हम सफल भेलहुं। तकर बाद हम अपन गुरुजन, मां आ परिवार क सब सदस्य संगे मित्र लोकनि कए सेहो एकर हिस्सा बनायब।
प्रश्न – सिविल सेवा क तैयारी क रहल छात्र लेल कोनो सन्देश।
उत्तर – मातृभाषा भविष्य निर्माण कए सकैत अछि एकरा बिसरब नहि। पढू आ खूब पढू जतबा पढ़ब तेतबा आगाँ बढब, एहि बाट मे मुश्किल खूब आउत मुदा मुश्किल पार करब तखने सिकंदर बनब।
प्रश्न – इसमाद स गप करबाक लेल बहुत बहुत धन्यवाद
उत्तर – अहूँक बहुत बहुत धन्यवाद।
maithili news, mithila news, bihar news, latest bihar news, latest mithila news, latest maithili news, maithili newspaper


text:
पटना : बिहार मे बिस्कुट क बाद आब हॉर्लिक्स क प्लांट लागत। एकरा लेल ग्लैक्सो कंपनी राज्य सरकार कए प्रस्ताव देलक अछि। कंपनी एहि लेल सरकार स 66 एकड़ जमीन क मांग केलक अछि। ग्लैक्सो फिलहाल दोसर राज्य स बिहार मे हॉर्लिक्स उत्पाद क सप्लाइ क रहल अछि। कंपनी लेल बिहार पैघ बाजार अछि। सब किछु ठीक रहल, त अगिला किछु मास में एहि परियोजना पर काज शुरू भ जाएत आ अगिला साल तक बिहार मे बनल हॉर्लिक्स उपलब्ध भ सकत। कंपनी क एकटा अधिकारीक कहब अछि जे एहि स बिहार क युवक कए रोजगार सेहो भेटत। उद्योग विभाग फिलहाल एहि प्रस्ताव पर गंभीरता स विचार क रहल अछि। पहिने ग्लैक्सो क प्रतिनिधि संग विभाग क बैसार होएत। फेर प्रस्ताव तैयार क कैबिनेट क मंजूरी लेल जाएत। कैबिनेट क मंजूरी क बाद प्लांट लगेबाक कार्रवाई शुरू होएत। उद्योग विभाग क सूत्र क मानि त हॉर्लिक्स क प्लांट लगेबा लेल एहि मास क अंत तक ग्लैक्सो क अधिकारी संग सरकारक बैसार भ सकैत अछि। एहि मे उद्योग लगेबा लेल की की मापदंड पूरा करबाक अछि ताहि पर गप होएत। कंपनी कए जमीन, बिजली आ सड़क क सेहो व्यवस्था करेबा पर विचार कैल जाएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
नई दिल्ली। राष्ट्रीय राजधानी मे 22 मार्च स 26 मार्च तक मैथिली महोत्सव क आयोजन केल जा रहल अछि, जाहि मे नाटक क अलावा कथापाठ आ काव्यपाठ सेहो होएत। कथापाठ क आयोजन कए ‘कथा रवींद्र सागर’ नाम देल गेल अछि, जाहि मे 24 मार्च कए सगर राति मैथिली कहानी क पाठ कैल जाएगा आओर त्वरित समीक्षा सेहो कैल जाएत।
आयोजक संस्था मैथिली लोक रंग (मैलोरंग) दिस स जारी विज्ञप्ति क अनुसार, मिथिला महोत्सव मे 22 मार्च कए रवींद्र नाटय़ क तहत नाटक ‘डाकघर’ क मंचन होएत। इ कार्यक्रम मुक्तधारा, भाई वीर सिंह मार्ग, गोल मार्केट मे सांझ 6.30 बजे शुरू होएत। इ प्रस्तुति मिथिलांगन संस्था क होएत। इ आयोजन स्थल आर.के. आश्रम मार्ग मेट्रो स्टेशन लग अछि।
23 मार्च कए रवींद्र अर्पण क तहत नाटक ‘जल ड़ारू’ का मंचन सांझ सात बजे लिटिल थिएटर ग्रुप, एलटीजी सभागार मे होएत। नाटय़ संस्था मैलोरंग क इ प्रस्तुति कए देखबा लेल दर्शक मंडी हाउस मेट्रो स्टेशन पर उतरि कए कर जा सकैत छी।
24 मार्च कए कथा रवींद्र सागर क तहत ‘सगरि राति दीप जरय’ क 76म आयोजन होएत। एहि कार्यक्रम मे सारी राति कहानी क पाठ आ पठित कहानी पर समालोचक द्वारा त्वरित समीक्षा कैल जाएत। कथा रवींद्र सागर सांझ छह बजे स अगिला दिन भोर छह बजे तक चलत। आयोजन स्थल अग्रवाल धर्मशाला, मधुबन रोड क लग निर्माण विहार मेट्रो स्टेशन अछि।
25 मार्च कए रवींद्र काव्य क तहत ‘काव्य रचना पाठ’ होएत। आयोजन एम.एल.आर. एकेदमी ऑफ आर्ट, मधुबन रोड मे होएत।
26 मार्च कए रवींद्र नाटय़ क तहत नाटक ‘व्यवस्था’ क मंचन पंचकोसी, सहरसा दिस स कैल कैल जाएत। इ आयोजन मुक्तधारा, भाई वीर सिंह मार्ग, गोल मार्केट मे सांझ 6.30 बजे शुरू होएत। एहि दिन नाटक ‘काबुली वाला’ क मंचन एहि आयोजन स्थल पर सांझ 7.30 बजे स होएत।
दिल्ली मे शुरू भेल मिथिली महोत्सव
नई दिल्ली। राष्ट्रीय राजधानी मे 22 मार्च स 26 मार्च तक मैथिली महोत्सव क आयोजन केल जा रहल अछि, जाहि मे नाटक क अलावा कथापाठ आ काव्यपाठ सेहो होएत। कथापाठ क आयोजन कए ‘कथा रवींद्र सागर’ नाम देल गेल अछि, जाहि मे 24 मार्च कए सगर राति मैथिली कहानी क पाठ कैल जाएगा आओर त्वरित समीक्षा सेहो कैल जाएत।


text:
साभार
-
टटका समाद
अहाँ कहलहूं
- mukesh jha { bahut nik } – Feb 08, 4:12 PM
- Anup Satyanarayan Jha { That's a great news. } – Feb 08, 1:02 PM
- अनुप सत्यनारायण झा { बहुते निक समाचार !! } – Feb 07, 12:39 PM
- Kundan Kumar { हम एकता मिथिला के वेबसाइट बनेलौ आ हम ई वेबसाइट के विज्ञापन करा व चहैई छि | आहॅक उत्तर प्रतीक्षा करै छि | } – Feb 01, 1:04 AM
- sanjay { good news.............. } – Jan 29, 1:29 AM
- Santoshi Kumar { Nik samad. Swagatyogya karwai. } – Jan 18, 10:11 AM
- डॉ॰ शशिधर कुमर { SWAAGAT YOGYA GAPP. } – Jan 17, 10:22 AM
- डॉ॰ शशिधर कुमर { MAITHILI AA BHOJPURI KEN ALAG AKADEMY BHETBAAKE CHAAHEE. } – Jan 17, 10:13 AM
- डॉ॰ शशिधर कुमर { SWAGAT YOGYA SAMAAD. } – Jan 17, 10:07 AM
- डॉ॰ शशिधर कुमर { नीक गप्प } – Jan 17, 10:03 AM
- Dr. SHASHIDHARKUMAR "VIDEHA" { बहुत नीक पहल। } – Jan 17, 10:03 AM
फीचर Archive
-
पतिक दीर्घजीवनक मंगलकामना करवाक सब सँ विशिष्ट पर्व अछि मधुश्रावणीPosted on July 29, 2013 | No Commentsमिथिला गौरवमयी संस्कृतिक इतिहास अपन इतिहास अपन आॅचर मे अनेको लोक पर्व के समेटने अनुपम लोक गाथाक सनेष दैत रहल अछि। एहि लोक पर्वक कड़ी मे श्रावण मास मे नव […]
-
आजुक दिन अस्त भेल अछि मिथिलाक एकटा ध्रुवताराPosted on June 19, 2013 | 2 Commentsस्व. राजकमल (मणीन्द्र नारायण चौधरी) (१९२९-१९६७), महिषी, सहरसा। आई स्व. राजकमल चौधरीक ४४’म स्मृति दिवस अछि….हुनका स्मृति मे गौतम राजऋषि जी आ गजेंद्र ठाकुर जी हुनका अपन अपन तरहें हार्दिक […]
-
‘विशेष कनिया’ क दर्जा चाहिPosted on March 18, 2013 | 4 Commentsव्यंग मे बहुत रास गंभीर गप बड सरलता स कहल जा सकैत अछि । राजनीतिक व्यवस्था और घर क परिस्थिति पर फिल्मकार विकास झा क इ व्यंग कईटा गंभीर मसला […]
-
मिथिला क धरती पर भेल छल होलिका क दहनPosted on March 8, 2013 | 2 Commentsपटना। मिथिला मे होलिका दहन कए सम्मत कहल जाइत अछि। आइ पूरा देश मे होलिका दहन होएत। मुदा जाहि ठाम होलिका क दहन भेल अछि आ हुनकर समाधि अछि ओ […]
-
समानता क अदभुत उदाहरण अछि छठPosted on November 18, 2012 | No Commentsसुनील कुमार झा देखल जाइत अछि जे दुनिया उगैत सूर्य कए पहिने प्रणाम करैत अछि, मुदा बिहार मे पहिने डूबैत सूर्य कए प्रणाम करबाक प्रथा अछि, किया त जे डूबैत […]
-
भाई-बहिनक प्रेम गाथा छी सामा-चकेबाPosted on November 15, 2012 | 4 Commentsभाई-बहिन क पवित्र प्रेम क प्रतीक पर्व सामा-चकेवा आइ अपन वजूदक लेल संघर्ष कए रहल अछि। ओना मिथिलाक किछु भाग मे एखनो लोकगीत स गुंजायमान एहि पर्वक महत्व कायम अछि। […]
-
पिया जी लौट एलाह अछि गामPosted on November 15, 2012 | No Commentsकोसी मे पिया मिलन क खुशी सेहो अनैत अछि छठ पूर्णिया। कोसी क लेल छठ बेबसी क कब्र पर पनपल विरह क खात्मा क सेहो महापर्व छी। राज्यक सर्वाधिक गरीब […]
-
बिनु बेटी क कोना होएत लक्ष्मी पूजाPosted on November 11, 2012 | No Commentsसुनील कुमार झा ‘यत्र नार्यस्तु पूज्यन्ते रमन्ते तत्र देवता:’। अर्थात जतए नारी क पूजा होइत अछि आहि ठाम देवता विराजैत छथि। मिथिला मे त लक्ष्मी बेटी क रूप मे जन्म […]
-
अन्नपूर्णाक उपासना पर्व थीक “कोजगरा”Posted on October 28, 2012 | 2 Commentsपूनम झा शरद ऋतु क आश्विन माँसक पुर्णिमा तिथि (29 अक्टूबर) कए दूधसन उज्जर ठहाठहि इजोरियाक एहि राति कए कोजगराक राति क नाम सँ ख्याति प्राप्त कयने, ई पावनि सम्पूर्ण […]
-
सब रूप मे कल्याणी छथि दुर्गाPosted on October 16, 2012 | 3 Commentsप्रवीण नारायण चौधरी हेमन्त ऋतु के आगमन संग मातारानी – शक्तिदात्री भवानी जननी पूजाक विशेष अवसर घर-घर दुर्गा पाठ भ रहल अछि। आइ मिथिलाक घर घर मे नवरात्र क कलश […]


text:
पटना : पटना क लोक लेल मेट्रो रेल क सपना शीघ्र साकार होएत। सोमदिन पटना मेट्रो रेल लेल डीपीआर तैयार करबाक काज शुरू भ गेल। एहि काज लेल एमओयू पर हस्ताक्षर कैल गेल। एग्रिमेंट पर हस्ताक्षर राइट्स लिमिटेड के निदेशक (परियोजना) अरविंद कुमार आ राज्य सरकार क नगर विकास विभाग क सचिव केलथि। एहि मौका पर बीयूआईडीसीओ क प्रबंध निदेशक अनुपम सुमन आ नगर विकास विभाग क निदेशक जय सिंह सेहो उपस्थित छलाह। समझौता क बाद उम्मीद कैल जा रहल अछि जे व्यवहायर्ता रिपोर्ट सितंबर तक आ फाइनल डीपीआर दिसंबर तक प्रस्तुत क देल जाएत। व्यवहायर्ता अध्ययन मे पटना सिटी आ दानापुर (लगभग 30 किलोमीटर) कए कवर कैल जाएत। राइट्स लिमिटेड क निदेशक (परियोजना) कहला अछि जे डीपीआर मे पटना मेट्रो रेल लेल विश्वस्तरीय तकनीकी क इस्तेमाल करबाक सलाह देल जाएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa
पटना मेट्रो लेल भेल राइट्स स समझौता
पटना : पटना क लोक लेल मेट्रो रेल क सपना शीघ्र साकार होएत। सोमदिन पटना मेट्रो रेल लेल डीपीआर तैयार करबाक काज शुरू भ गेल। एहि काज लेल एमओयू पर हस्ताक्षर कैल गेल। एग्रिमेंट पर हस्ताक्षर राइट्स लिमिटेड के निदेशक (परियोजना) अरविंद कुमार आ राज्य सरकार क नगर विकास विभाग क सचिव केलथि। एहि मौका पर बीयूआईडीसीओ क प्रबंध निदेशक अनुपम सुमन आ नगर विकास विभाग क निदेशक जय सिंह सेहो उपस्थित छलाह। समझौता क बाद उम्मीद कैल जा रहल अछि जे व्यवहायर्ता रिपोर्ट सितंबर तक आ फाइनल डीपीआर दिसंबर तक प्रस्तुत क देल जाएत। व्यवहायर्ता अध्ययन मे पटना सिटी आ दानापुर (लगभग 30 किलोमीटर) कए कवर कैल जाएत। राइट्स लिमिटेड क निदेशक (परियोजना) कहला अछि जे डीपीआर मे पटना मेट्रो रेल लेल विश्वस्तरीय तकनीकी क इस्तेमाल करबाक सलाह देल जाएत।


text:
दिल्ली मे मंडी हाउस के श्रीराम सेंटर में कथा संकीर्तन भ रहल अछि. मैथिली लोक रंग मैलोरंग के तरफ सं ई कथा संकीर्तन मधुबनी के श्री सीताराम विवाह संकीर्तन मंडल पेश करत
कथा संकीर्तन के समय अछि रविदिन 2 मार्च सांझ
HOME I Mast Gaane I Indian Snap I Facebook I CampusNama I Surkhiyan I LinkedIn I You Tube I Twitter I Launch Mantra
एना मे केना बनत मिथिला राज्य ?
अलग मिथिला राज्य बनाबए के लेल एक बेर फेर आवाज उठि रहल अछि. मिथिला राज्य के लsक रविदिन 19 तारीख के दिल्ली कंस्टीच्यूशनल क्लब मे एकटा संगोष्ठी भेल.
एहि संगोष्टी मे मिथिला राज्य निर्माण सेना के एकटा वेबसाइट www.mrns.in के लोकार्पण सेहो भेल. एहि मे बीजेपी के मुख्यपत्र के सहायक संपादक संदीप सिन्हा जी जी-जान सं जुटल छथिन्ह.
संजीव जी मिथिला राज्य के लेल संघर्षरत सभ गुट के एकठाम लाबय मे लागल छथिन्ह. हुनका कामयाबी सेहो मिल रहल छनि.
वेबसाइट के लोकार्पण से पहिने संजीव जी मिथिला राज्य के मांग पर किछ लिख क देबय लेल कहने छलाह. अगर अलग मिथिला राज्य बनैत अछि तं बड़ खुशी होएत...मुदा सवाल उठैत अछि कि एहिना बनत मिथिला राज्य?
हम हनुका वेबसाइट के लेल जे अपन विचार
एहि संगोष्टी मे मिथिला राज्य निर्माण सेना के एकटा वेबसाइट www.mrns.in के लोकार्पण सेहो भेल. एहि मे बीजेपी के मुख्यपत्र के सहायक संपादक संदीप सिन्हा जी जी-जान सं जुटल छथिन्ह.
संजीव जी मिथिला राज्य के लेल संघर्षरत सभ गुट के एकठाम लाबय मे लागल छथिन्ह. हुनका कामयाबी सेहो मिल रहल छनि.
वेबसाइट के लोकार्पण से पहिने संजीव जी मिथिला राज्य के मांग पर किछ लिख क देबय लेल कहने छलाह. अगर अलग मिथिला राज्य बनैत अछि तं बड़ खुशी होएत...मुदा सवाल उठैत अछि कि एहिना बनत मिथिला राज्य?
हम हनुका वेबसाइट के लेल जे अपन विचार
मिथिला राज्य के लेल दिल्ली में संगोष्ठी
अलग मिथिला राज्य के लेल रवि दिन दिल्ली के कंस्टीट्यूशन क्लब में ‘मिथिला राज्य निर्माण आंदोलन: दशा आ दिशा’ विषयक संगोष्ठी के आयोजन कएल गेल.
एहि संगोष्ठी के आयोजन मिथिला राज्य निर्माण सेना (मिरानिसे) के तरफ सं कएल गेल.
मिथिला राज्य निर्माण सेना के एहि संगोष्ठी में बीजेपी के
एहि संगोष्ठी के आयोजन मिथिला राज्य निर्माण सेना (मिरानिसे) के तरफ सं कएल गेल.
मिथिला राज्य निर्माण सेना के एहि संगोष्ठी में बीजेपी के
80म ‘सगर राति दीप जरय’
मैथिली कथा साहित्यमे आन्दोलनक माध्यमसँ कतेको साहित्यकारकेँ स्थापित केनिहार कथा गोष्ठि ‘सगर राति दीप जरय’ केर 80म आयोजन औड़हा गाममे बहिष्कारक संग सम्पन्न भेल.
बम्बइसँ आयल हितेन्द्र झा आ दरभंगासँ आयल मैथिली प्रोफेसर अशोक मेहता, पटनासँ आयल रमानन्द झा रमण, निर्मलीसँ आयल शिव कुमार, दरभंगासँ आयल रोशन कुमार मैथिल आदि लोकनि सेहो एहि कथा गोष्ठिक बहिष्कार केलनि.
हिनका लोक निक अतिरिक्त आनो आन साहित्यकार
बम्बइसँ आयल हितेन्द्र झा आ दरभंगासँ आयल मैथिली प्रोफेसर अशोक मेहता, पटनासँ आयल रमानन्द झा रमण, निर्मलीसँ आयल शिव कुमार, दरभंगासँ आयल रोशन कुमार मैथिल आदि लोकनि सेहो एहि कथा गोष्ठिक बहिष्कार केलनि.
हिनका लोक निक अतिरिक्त आनो आन साहित्यकार
नञि बनि पाएत मिथिला राज्य
बिहार के मिथिला इलाका मे आई काल्हि मिथिला राज्य निर्माण रथ घूमि रहल अछि. अलग मिथिला राज्य बनाबए के लेल...लोक के जागरूक करय लेल ई रथ निकालल गेल अछि.
एक जून के पुनौराधाम सं शुरू भेल ई रथ यात्रा 10 जून के सहरसा मे खत्म होएत. मिथिला राज्य निर्माण के लेल आंदोलन सं जुड़ल लोक के कहनाए छनि जे मिथिला के संग भेदभाव भ रहल अछि.
सात करोड़ मैथिली बाजय वाला इलाका होए के बादहुं मिथिला के अलग राज्य नहि बनाएल गेल अछि जखन कि संविधान तक मे जनसंख्या के आधार पर
एक जून के पुनौराधाम सं शुरू भेल ई रथ यात्रा 10 जून के सहरसा मे खत्म होएत. मिथिला राज्य निर्माण के लेल आंदोलन सं जुड़ल लोक के कहनाए छनि जे मिथिला के संग भेदभाव भ रहल अछि.
सात करोड़ मैथिली बाजय वाला इलाका होए के बादहुं मिथिला के अलग राज्य नहि बनाएल गेल अछि जखन कि संविधान तक मे जनसंख्या के आधार पर
मिथिला आवाज सं जुड़य के नीक मौका
जगत जननी माँ जानकीक मिथिलासँ प्रकाशित पहिल मैथिली दैनिक अखबार मिथिला आवाज सं जुड़य चाहय छी तं अहांक लेल नीक मौका अछि.
मिथिला आवाज अखबार मैथिली भाषी लोक के बीच अपन पैठ बना रहल अछि. अगर अहां मे अपन भाषा मैथिली मे किछ करय के जोश...उत्साह अछि तं अहां एहि सं जुड़ि सकय छी.
मिथिला आवाज अखबार के
मिथिला आवाज अखबार मैथिली भाषी लोक के बीच अपन पैठ बना रहल अछि. अगर अहां मे अपन भाषा मैथिली मे किछ करय के जोश...उत्साह अछि तं अहां एहि सं जुड़ि सकय छी.
मिथिला आवाज अखबार के
अंशु माला जीक हालत खराब... अहां सभक मदद के जरूरत
अहां सभक प्रिय मैथिली गायिका अंशु माला झा जीक तबियत काफी खराब छनि. अंशु माला जी दिल्ली के सर गंगाराम अस्पताल मे भर्ती छथीह.
अंशु माला झा जीक हालत एतेक खराब छनि जे आब ओ स्मृति लोप वाला स्थिति मे पहुंचि गेल छथीह. दू साल पहिने जखन हिनकर किडनी खराब भेल छलन्हि तं हिनकर मां के किडनी लगाएल गेल छलन्हि. अखन हिनकर फेफड़ा आओर दोसर बीमारी के कारण स्मृति लोप जकां स्थिति भ गेल छनि.
पिछला दू हफ्ता सं अस्पताल मे भर्ती होए के कारण खर्चा
अंशु माला झा जीक हालत एतेक खराब छनि जे आब ओ स्मृति लोप वाला स्थिति मे पहुंचि गेल छथीह. दू साल पहिने जखन हिनकर किडनी खराब भेल छलन्हि तं हिनकर मां के किडनी लगाएल गेल छलन्हि. अखन हिनकर फेफड़ा आओर दोसर बीमारी के कारण स्मृति लोप जकां स्थिति भ गेल छनि.
पिछला दू हफ्ता सं अस्पताल मे भर्ती होए के कारण खर्चा
बुलंद भ रहल अछि मिथिला आवाज
दरभंगा सं निकलय वाला मैथिली दैनिक मिथिला आवाजक आवाज दिन पर दिन बुलंद भ रहल अछि.
लोक के बीच ई अखबार अपन जगह बना रहल अछि. लोक सभ आब पेपर वाला सं एहि अखबार के मांगि आओर खरीद रहल छथिन्ह.
मैथिली मे अखबार के जरूरत बड़ दिन सं महसूस भ रहल छल. एहि कमी के पूरा करय लेल
लोक के बीच ई अखबार अपन जगह बना रहल अछि. लोक सभ आब पेपर वाला सं एहि अखबार के मांगि आओर खरीद रहल छथिन्ह.
मैथिली मे अखबार के जरूरत बड़ दिन सं महसूस भ रहल छल. एहि कमी के पूरा करय लेल
सुभाष चन्द्र यादव जीके प्रबोध सम्मान
कथाकार, अनुवादक आओर समीक्षक सुभाष चन्द्र यादव जीके साल 2013 के प्रबोध सम्मान देल जएतन्हि.
मैथिली साहित्य के लेल हिनकर योगदान के देखैत मैथिली सभसं पैघ साहित्यिक सम्मान के लेल हिनकर चयन कएल गेलन्हि.
साहित्यकार प्रोफेसर उदय नारायण सिंह नचिकेता जीक अध्यक्षता
मैथिली साहित्य के लेल हिनकर योगदान के देखैत मैथिली सभसं पैघ साहित्यिक सम्मान के लेल हिनकर चयन कएल गेलन्हि.
साहित्यकार प्रोफेसर उदय नारायण सिंह नचिकेता जीक अध्यक्षता
हमर एकावन कविताक लोकार्पण दिल्ली मे
पूर्व प्रधानमंत्री अटल बिहारी वाजपेयी जीक हिंदी कविता संग्रह मेरी इक्यावन कविताएं के मैथिलीक अनुवाद हमर एकावन कविताक लोकार्पण मंगल दिन 25 दिसंबर के दिल्ली मे होएत.
हिंदी सं मैथिली मे अनुवाद कुमकुम झा जीक छनि.
वाजपेयी जीक मेरी इक्यावन कविताएं के ऑडियो सेहो आएल अछि. मुदा मैथिली मे अनुवाद
हिंदी सं मैथिली मे अनुवाद कुमकुम झा जीक छनि.
वाजपेयी जीक मेरी इक्यावन कविताएं के ऑडियो सेहो आएल अछि. मुदा मैथिली मे अनुवाद
शैफालिका वर्मा, अरूणाभ सौरभ आओर महेंद्र जी के अकादमी पुरस्कार
शैफालिका वर्मा, अरूणाभ सौरभ आओर महेंद्र नारायण राम जी के एहि साल 2012 के साहित्य अकादमी पुरस्कार सं सम्मानित कएल जएतन्हि.
एकर घोषणा साहित्य अकादमी के कार्यकारी अध्यक्ष विश्वनाथ तिवारी आओर कार्यकारी सचिव केएस राव जी करलाह.
हिन्दी के कवि चंद्रकांत देवताले जीक संग 24 लेखक के साहित्य अकादमी के अकादमी पुरस्कार से सम्मानित कएल जएतन्हि.
एकरे संग 20 भाषा के लेल युवा पुरस्कार आओर 24 किताबके लेल
की फेर गुंजत ओ आवाज?
जीवन आ मृत्युक बीच में ठाड़ युवा लोक गायिका अंशुमालाक कद्रदान कतय नहि अछि. हुनकर दुनू किडनी ख़राब भ गेल अछि. बड़ आ सासुरक लोक हुनका सें आपन दामन छुड़ा लेने अछि. ताहि सें समाज आ सरकारक कोनो जिम्मदारी नहि बनैत अछि की?
बेसी दिन नहि भेल अछि, दू बरख पहिने जिनकर लोक गायकी के कद्रदान पटना से ल क दिल्ली धरि छल. ओ आवाज एखन कतय अछि? अहि आवाजक दम पर पटना विश्वविद्यालय सेल क दिल्ली विश्वविद्यालय के मिरांडा हाउस अप्पन प्रतिष्ठा कायम राखैत छल. बिहार सरकार हुनकर कला पर इतराबैत छल आ दिल्ली में जखन कहियो बिहारक अस्मिताक गप होयत छल ते ओकरा बचाबैक लेल हुनकर आवाज काफी छल. मैथिली आ भोजपुरी के नब कलाकारक गप होयत छल ते सबहक जुबां पर नाम होयत छल- अंशुमाला.
जिनगी और मृत्यु क जे फासला अछि,, ओहि फासला के बीच आय युवा लोक गायिका अंशुमाला ठाड़ छथिन, क्याकि हुनकर
हेलो मिथिला डॉट कॉम
अहांक सभक लोकप्रिय मैथिली ब्लॉग हेलो मिथिला अहां सभक लेल आब ब्लॉगस्पाट डॉट कॉम सं हेलो मिथिला डॉट कॉम भs गेल अछि.
आब अहां सभ के अपन एहि ब्लॉग के पढ़य लेल hellomithilaa.blogspot.com लिखय के जरूरत नहि अछि. आब सिर्फ hellomithilaa.com लिखला पर ब्लॉग खुलि जाएत.
ओना अहां सभ के जे पूरा लिखय के आदत पड़ि गेल अछि त कोनो बात नहि. पूरा पता लिखला पर सेहो ब्लॉग खुलत. एहन नहि जे ब्लॉग नहि खुलत.
अहांक जेना मन होए हेलो मिथिलाक पता लिखु... ब्लॉग खुलत. मुदा एकटा चीज ध्यान राखब जे ब्लॉगस्पाट जकां डॉट कॉम मे सेहो hello mithilaa के आखिर मे डबल a अछि.
अहां सभ सं सेहो आग्रह जे एहि हेलो मिथिला पर अहां सभ सेहो लिखल करु... अपन गाम-घर... इलाका के न्यूज़... समाचार... विकास... समस्या के खबर सेहो भेजु.
अहां अपन कविता...कहानी...विचार सेहो लिखु. दस लोक के संग साझा करु. अहां अपन खबर...लेख info@ hellomithilaa.com पर भेज सकय छी.
हमर ईमेल:-hellomithilaa@gmail.com
जूड़ शीतल...सतुआइन केर शुभकामना
अहां सभ के मिथिलांचलक नववर्ष जुड़शीतल आओर सतुआइन केर शुभकामना. गाम घर सं बाहर रहला पर कई बेर पावनि-त्योहार के पता नहि चलैत अछि. मुदा एहि मे फेसबुक बड़ काज करैत अछि.
फेसबुक पर मिथिला-मैथिली सं जुड़ल कइटा ग्रुप अछि आओर अपन मैथिल भाई लोकनि दू-चारि दिन पहिनहिं सं शुभकामना के दौर शुरू करि दय छथिन्ह. एहि सं पता सेहो चलि जाएत अछि जे फलां
मैथिली-भोजपुरी अकादेमी, दिल्ली या बन्धु अकादेमी ?
-: प्रकाश झा, मैलोरंग :-
मैथिली-भोजपुरी अकादेमी, दिल्ली या कि ... बन्धु अकादेमी ? दिल्ली सरकारक एकटा जिम्मेदार ऑफिसरकेँ की एहि तरहक स्थिति उत्पन्न करबाक चाही ? एहि अकादेमी स’ जुड़ल सदस्यक सूची पर एक नज़र :
उपाध्यक्ष : गिरीश चन्द्र श्रीवास्तव
सचिव : रवीन्द्रनाथ श्रीवास्तव
सदस्य : शेफालिका वर्मा
रवीन्द्रलाल दास
दिनांक: 12 मार्च, 2011 क’
आमंत्रित वक्ता : नूतन दास
संजू दास
इन्दु दास
विनीता मल्लिक
अरुणा चौधरी
कामिनी कामायनी
(मार्च क्लोजिंग के अवसर पर मैथिलीक ई विद्वान लोकनि साहित्य काहें लिखल जाव ? विषय पर संगोष्ठी मे अपन अपन गंभीर विचार विमर्शक लेल आमंत्रित छलीह / छलाह । ई संगोष्ठी मैथिली साहित्य के की दिशा देने होयत से एहि संगोष्ठीक विषय आ विचार विमर्श मे भाग लेनिहारि / लेनिहार विद्वानक विद्वता स’ सहजहिं अनुमान लगाओल जा सकैत अछि । मैथिलीक यैह विद्वानक सोचक आधार पर मैथिलीक भविष्य टिकल अछि । मैथिली भाषाक प्रति अपन कर्तव्य आ अपन व्यक्तिगत ज्ञानक आभास त’ लोकमे हेबाके चाहियनि । उपर्युक्त विद्वानक चुनाव छनि गंगेश गुंजन, शेफालिका वर्मा, रवीन्द्रलाल दास आदिक । यैह लोकनि एहि अकादेमीक सदस्य छथि ।
हमर ईमेल:-hellomithilaa@gmail.com
मैथिली के गर्त मे लs जाए लेल साहित्यकार जिम्मेदार?
मैथिली भाषा के आई देश-दुनिया मे कि हाल भ गेल अछि ई कहय के गप नहि अछि. देश-दुनिया तं छोड़ु मिथिला मे सेहो मैथिलीक हाल नीक नहि अछि. बुढ़ बीमार लोक जकां केहुना क दम लs रहल अछि. रोजी-रोटी के कारण लोक मैथिली सं विमुख भ रहल छथिन्ह. हमरा जैसन जे लोक बोलय जानय छथिन्ह लिखय नहि जानय छथिन्ह. हम त किछ कोशिश करि लैत छी. सैकड़ों-हजारों एहन लोक छथिन्ह जे लिखय के कोशिशों नहि करय छथिन्ह.
मुदा आई अहां बिहार के स्कूल-स्कूल...कॉलेज-कॉलेज घुमि आउ. विद्यार्थी सभ मैथिली
नहि मिलत मिथिला राज्य!
देश भर मे अखन जनगणना के दोसर चरण चलि रहल अछि. एहि चरण मे भाषा के बारे मे जानकारी सेहो जुटाएल जा रहल अछि. लोक सभ सं पूछल जा रहल अछि जे अहांक मातृभाषा कोन अछि? घर-परिवार मे कोन भाषा बाजय छी?
जनगणना करय लेल हमरो एहिठाम एकटा मैडम आएल छलीह. हम अपन मातृभाषा मे मैथिली... आओर दोसर-तेसर भाषा मे हिन्दी आओर
बिहार के लेल अहां कि करि रहल छी?
दरभंगा के वरिष्ठ पत्रकार छथिन्ह आलोक पुंज जी. आलोक जी पत्रकारिता के अलावा जनहित के काज सं सेहो जुड़ल रहय छथिन्ह. इलाका... जिला... राज्य के विकास केना होए... देश केना आगां बढ़य एहि लsक परेशान रहय छथिन्ह.
सोशल नेटवर्किंग साइट फेसबुक पर सेहो एक्टिव रहय छथिन्ह. बिहार के विकास के लsक अपन अभियान चलौने रहय छथिन्ह. विकास के मामला पर हुनकर एकटा बहस पर कइटा कमेंट आएल अछि. मुदा एकटा कमेंट हमर
मिथिला विश्वविद्यालय मे मैथिली अकादमीक स्टॉल
दरभंगा मे ललित नारायण मिथिला विश्वविद्यालय कैम्पस मे मैथिली अकादमी पटना के स्टॉल खुलत. कैम्पस मे स्टॉल... विक्रय केंद्र खोलय लेल विश्वविद्यालय के तरफ सं अकादमी के मुफ्त मे जगह देल जाएत. अकादमी सं कोनो किराया नहि लेल जाएत.
विश्वविद्यालय के एहि प्रस्ताव सं खुश भ मैथिली अकादमी पटना कैम्पस मे जल्दीए अपन विक्रय केन्द्र खोलय लेल तैयार भ गेल. एहि सं मैथिली प्रेमी के
मैथिली मे आइ स्तरीय साहित्यक घोर अभाव...
अनलकांत जी कए भारतीय भाषा परिषद क युवा पुरस्कार भेटल अछि, एहि मौका पर पत्रकार विनीत उत्पल हुनका स गप केलथि, प्रस्तुत अछि गपशप क किछु अंश’ –
प्रश्न- अनलकांत आइ गौरीनाथ से आगू आकि पाछु?
गौरीनाथ : पहिने अहूँ केँ धन्यसवाद!…अनकांत आ गौरीनाथ मे हमरा कोनो द्वैध नइँ बुझाइत अछि। गौरीनाथ प्रमाण-पत्र सभ मे अछि, अनलकांत घरक आप्त नाम थिक। मैथिली मे सेहो शुरू मे मारतेरास रचना गौरीनाथक नामे छपल अछि। दुनू भाषा मे हम अपना सामर्थ्यु भरि समाने सोच आ निष्ठामक संग लिखैत छी। हँ, हिन्दीकक कमाइ सँ घर-गृहस्थी चलबै छी आ ओकरे कमाइ खाइत मैथिली लेल जे आ जतबे करै छी से हमर अपन हार्दिक इच्छाथ आ रुचिक परिणाम थिक, किनको दबाव नइँ। किनको दबाव,
Subscribe to: Posts (Atom)


text:
नई दिल्ली। रेल मंत्री दिनेश त्रिवेदी वर्ष 2012-13 लेल रेल बजट पेश केलथि। रेल बजट में माल भाडा मे कोनो प्रकारक बदलाव नहि कैल गेल अछि मुदा करीब नौ साल बाद सब श्रेणी क यात्री किराया बढा देल गेल अछि। रेलमंत्रालय एक आ दू टकाक प्रचलन बंद करैत अपन भाडा पांच गुनक मे अनबाक घोषणा सेहो केलक। आब रेलवे क न्यूनतम भाडा पांच टका भ गेल, संगहि अगर दूरी क हिसाब स रेल भाडा छह टका होइत अछि त रेलवे अहां कए एक टकाक छूट दैत मात्र पांच टका लेत, मुदा अगर भाडा सात टका होइत अछि त रेलवे अहां स तीन टका अतिरिक्त अर्थात दस टका लेत। रेल किराया मे बढ़ोतरी क संगहि प्लेटफॉर्म क टिकट सेहो तीनक स्थान पर आब पांच टकाक भ गेल। रेल मंत्री किराया बढोतरी कए प्रतिकिलोमीटर क हिसाब स देखा किछु काल लेल सब कए भ्रम मे राखि देलथि। रेलमंत्री कहला जे रेलवेक आर्थिक हालत कए देखैत किराया मे नाम मात्रक बढोतरी कैल जा रहल अछि। रेल मंत्री प्रस्ताव रखलथि जे उपनगरीय ट्रेन आ पैसेंजर ट्रेन क भाडा मे 2 पाई प्रति किलोमीटर, मेल आ एक्सप्रेस ट्रेन क दि्वतीय श्रेणी लेल 3 पाई प्रति किलोमीटर, स्लीपर क्लास लेल 5 पाइ प्रति किलोमीटर, एसी-वन लेल 30 पाई प्रति किलोमीटर, एसी टू मे 15 पाई आओर एसी-थ्री मे 10 पाई प्रति किलोमीटरक बढ़ोतरी कैल जा रहल अछि। एहि बढोतरीक अनुसार नई दिल्ली स पटना श्यानयान मे जेबा लेल आब 55 टका अतिरिक्त लागत। रेल मंत्री दिनेश त्रिवेदी भाडा मे बढोतरी क पाछु सबस पैघ कारण रेलवे क आधुनिकीकरण बतोलथि अछि। ओना आधुनिकीकरण क नाम पर ओ मोबाइल क जरिए टिकट जारी करबाक घोषणा केलथि अछि। एकर तहत टिकट क रूप मे रेलवे मोबाइल पर एसएमएस व्यवस्था शुरू करत। एहि एसएमएस क इस्तेमाल वर्तमान टिकट क रूप मे कैल जा सकत आ यात्री अपन मोबाइल फोन या लैपटॉप पर एकरा देखा यात्रा क सकतथि। इ सुविधा भेटला स टिकट क प्रिंट आउट निकालबाक झंझट आब खत्म भ जाएत। एकर संगहि त्रिवेदी घोषणा केलथि जे सबटा ट्रेन क जानकारी एसएमएस क जरिए मुहैया कराउल जाएत। रेलमंत्री अपन बजट मे सबस पैघ यात्री सुविधा इ देलथि जे आब वेटिंग लिस्ट मे नाम रहलाह पर कोनो न कोना गाडी मे सीट जरूर उपलब्ध करा देल जाएत। मंत्री क अनुसार आब वेटिंग लिस्ट क यात्री कए ओहि मार्ग क दोसर ट्रेन मे जगह देल जाएत। बिहार क यात्री लेल इ एकटा सुखद घोषणा कहल जा सकैत अछि। सुविधाक नाम पर रेलमंत्री किछु रेलवे कए निजीकरण दिस सेहो ल गेलाह। रेलमंत्री कहला अछि जे देशक कुल 100टा स्टेशन कए एयरपोर्ट क तर्ज पर विकसित कैल जाएत, जाहि मे एसी लाउंज सन सुविधा भेटत। किछु रेल स्टेशन पर एस्केलेटर सेहो लगाउल जाएत। इ आधुनिकीकरण निजी भागिदारी क तहत होयत। जहां धरि अन्य सुविधाक सवाल अछि त रेलमंत्री अमीनिया पीडित लेल एसी कोचक भाडा मे 50 फीसदीक छूट देबाक घोषणा केलथि अछि। तहिना अर्जुन पुरस्कार विजयता खिलाडी आब राजधानी आ शताब्दी मे सेहो नि:शुल्क यात्रा क सकतथि। रेलमंत्री इज्जत योजना क तहत लागू 100 किमी क दायरा कए बढा कए 150 किमी क देलथि अछि। एकर अलावा किछु ट्रेन मे हरित शौचालय आ किछु मार्ग पर डबल डेकर ट्रेन क सुविधा देलथि अछि।
रेलवे कए आइसीयू स बाहर निकालबाक दावा करैत रेलमंत्री एकर गति से बढेबाक घोषणा केलथि। रेलमंत्री कहला जे शताब्दी आब 160 किमी प्रति घंटा क गति स चलत। ओतहि नई दिल्ली स जोधपुर तक बुलेट ट्रेन चलेबाक प्रक्रिया कए सेहो आगू बढेलथि। रेल मंत्री कहला जे रेल सुरक्षा लेल मंत्रालय गंभीर अछि आ दुर्घटनाक प्रतिशत 0.55 कए घटा कए 0.17 करबाक कोशिश कैल जा रहल अछि। एहि लेल अगिला पांच साल मे सब क्रोसिंग पर फाटक लगा देल जाएत।
रेलमंत्री अपन भाषण दौरान कोनो परियोजना या ट्रेन से संबंधित जानकारी देबा स बचैत रहलाह। एहन पहिल बेर भेल जे रेलमंत्री ट्रेन क नाम आ नव परियोजनाक संबंध मे अपन भाषण मे बहुत संक्षिप्त विवरण देलथि। ओना ओ कहला जे छपरा चक्का कारखाना एहि साल स उत्पादन शुरू क देत। रायबरेली कोच कारखाना सेहो एहि साल चालू भ जाएत। रेलमंत्री नव परियोजना क चर्च करैत कर्नाटक आ गुजरात में रेल इंजनक कल पुर्जा कारखाना लगेबाक घोषणा केलथि, ओतहि अपन गृह राज्य मध्यप्रदेशक विदिशा मे एकटा रेल इंजन कारखाना लगेबाक घोषणा केलथि। रेल मंत्री कहलथि जे तमिलनाडू आ महाराष्ट मे रेल नीर संयंत्र लगाउल जाएत। एकर अलावा सेहो एक दूटा परियोजना अछि जेकर जिक्र ओ अपन भाषण मे नहि केलथि।
रेल बजट क अनुसार बिहारक कोसी नदी पर बनि रहल रेलपुर एहि साल पूरा भ जाएत आ एहि मार्ग पर ट्रेन शुरू कैल जाएत। एहिना बिरौल स कुशेश्वरस्थान लेल नव पटरी एहि साल बिछा लेल जाएत। एकर संगहि बनमनखी-पूर्णिया, सहरसा-सरायगढ़ आओर थावे-छपरा क बीच सेहो आमान परिवर्तन एहि साल पूरा भ जाएत। बजट मे कहल गेल अछि जे खगड़िया-अलौली, चंडी-बिहारशरीफ आओर क बीच नवका रेललाइन सेहो एहि साल पूरा करि लेल जाएत। एहि रेलखंड पर सेहो एहि साल ट्रेन शुरू भ जाएत। रेलमंत्री कहला जे दरभंगा समस्तीपुर, कटरीहा-कुरसेला, मुजफ्फरपुर-नरकटियागंज-गोरखपुर, आओर छपरा-बलिया रेलखंड क दोहरीकरण लेल सर्वेंक्षण कराउल जाएत। किछु टिसन कए आदर्श स्टेशन बनेबाक सेहो घोषणा कैल गेल अछि जाहि मे बेगूसराय, नवादा, जीरादेई, जोगबनी, फारबिसगंज, घोड़ासहन, जनकपुर रोड आओर सुपौल शामिल अछि।
बिहार आ मिथिला कए भेटल ट्रेन क सूची-:
दरभंगा-सिकंदराबाद एक्सप्रेस (सप्ताह मे दू दिन)
पटना-बिलासपुर एक्सप्रेस (साप्ताहिक)
हावड़ा- रक्सौल एक्सप्रेस (सप्ताह मे दू दिन)
कोलकाता-जयनगर एक्सप्रेस (साप्ताहिक)
छपरा-लखनऊ एक्सप्रेस (सप्ताह मे तीन दिन)
छपरा-मंडुआडीह इंटरसिटी एक्सप्रेस (दैनिक)
दरभंगा-अजमेर एक्सप्रेस (साप्ताहिक)
भुवनेर भवानी पटना लिंक एक्सप्रेस (दैनिक)
जाहि रेलगाडी क दूरी बझाउल गेल
मंडुआडीह बापूधाम मोतिहारी एक्सप्रेस आब मुजफ्फरपुर तक
वलसाड सोनपुर एक्सप्रेस आब मुजफ्फरपुर तक
सूरत वाराणसी एक्सप्रेस आब छपरा तक
पटना मथुरा एक्सप्रेस आब कोटा तक
कोलकाता दरभंगा एक्सप्रेस आब सीतामढी तक


text:
मिथिलाक अंतिम स्वतंत्र राजा शिवसिंह क राजधानी समस्तीपुर आजादी स पूर्व मुगल आ अंग्रेज शासन क अधीन रहल। शिवसिंह क बाद इ इलाका बहुत दिन तक अनाथ रहल। बाद मे मुगल एकरा अपन अधीन केलक आ महेश ठाकुर क नेतृत्व मे तिरहुत सरकार क गठन भेल। मुदा जखन अंग्रेज सबस पहिने बंगाल पर जीत दर्ज केलक त तिरहुत सरकार अंग्रेजक अधीन भ गेल। 1857 क विद्रोह एहि इलाका मे देखार नहि भेल, कारण छल जे नेतृत्वकर्ता (तिरहुत सरकार लक्ष्मेश्वर सिंह)नाबालिग छलाह। मुदा गद्दी पर बैसलाक उपरांत युवा नेतृत्वकर्ता औद्योगिक क्रांति क सूत्रपात एहि ठाम स केलाह। आजादी क लड़ाई मे सेहो एहि इलाक क अहम योगदान रहल आ जमींदारी राज सबस पहिने एहि ठाम खत्म भेल। वामपंथ आ सरकारीकरण क नीति स ल कए उदारवाद क मनमोहनी नीति तक कोना समस्तीपुर मिथिलाक छवि आ भविष्य तय करैत रहल एहि पर गंभीर शोध क आवश्यकता अछि। एहन मे मुकुल सिंह झा क इ शोधपरक आलेख किछु जिज्ञासा कए जरूर शांत करैत अछि। —समदिया
उत्तर बिहार क औद्योगिक क्रांति आ औद्योगिक विनाश पर बहस बिना समस्तीपुर कए संभव नहि अछि। समस्तीपुर कहबा लेल दरभंगा प्रमंडलक एकटा जिला अछि, मुदा इ ओ जमीन अछि जे तमाम बाधाक बावजूद मिथिला मे औद्योगिक क्रांतिक सूत्रपात केलक। चाहे अंग्रेजी शासनक तिरहुत सरकार हुए बा भारतीय गणतंत्रक बिहार सरकार। जखन-जखन सरकारी नीति बदलल समस्तीपुर अपना कए ओहि नीतिक तहत बदलैत रहल। दरभंगा गजैट कहैत अछि जे समस्तीपुर जा धरि सरकारी नीति क संग अपना कए बदैलत रहल, विकास क अगुआ बनल रहल। मुदा जखन समस्तीपुर अपन इ प्रवृति बिसरि गेल, त आइ समस्तीपुर टा नहि पूरा मिथिला विकास स कोसो दूर भ गेल। एहन मे जा धरि समस्तीपुर अपना कए नहि बदलत ता धरि उम्मीद बेकार अछि जे मिथिला मे विकासक नव दुहारि खुलत।
इतिहासक पन्ना कहैत अछि जे उत्तर बिहार मे औद्योगिक क्रांति क सूत्रपात 19वीं शताब्दी क अंत मे भेल। इ मिथिला लेल मानव आ मशीन क बीच परिचय क काल छल। देश मे रेल माल आ बाजार क बीचक दूरी कम क रहल छल। देश मे रेल एलाक महज 20 साल बाद उत्तर बिहार मे रेलमार्ग क स्थापना सबसे पहिने समस्तीपुर मे भेल। मोहीउद्दीन नगर क सुल्तानपुर घाट स दलसिंहसराय होइत दरभंगा तक रेल पटरी बिछाउल गेल। तिरहुत स्टेट रेलवे इ रेल लाइन 1874 मे बिछेने छल। ओहि समय मे कोनो आन इलाका लेल इ एकटा सपना जेकां छल, मुदा समस्तीपुर वर्तमान स आगू भविष्य क बाट देख रहल छल। रेल पटरी बिछेबाक उद्देश्य अकालग्रस्त इलाका लेल खाद्य सामग्री सुगम रूप स पहुंचेबाक छल, मुदा स्थाई तौर पर 1875 मे दलसिंहसराय-समस्तीपुर-दरभंगा रेल लाइन क निर्माण क बाद इ माल आ बाजार क बीचक दूरी घटा देलक।
कोनो इलाका मे विकास लेल आधारभूत संरचना सबस जरूरी होइत अछि। एकर विकास सेहो समस्तीपुर मे सबस पहिने भेल। 1881 मे तिरहुत स्टेट रेलवे अपन रेल डिब्बा आ इंजन क रखरखाव आ मरम्मत लेल एहि ठाम रेलवे यांत्रिक कारखाना क स्थापना केलक।
दोसर विश्वयुद्ध क उपरांत उद्योग लेल बनल नव नीति क लाभ उठेनिहार इलाका मे समस्तीपुर सबस आगू रहल। खास क चीनी आ जूट उद्योग कए भेटल छूट क इ खूब फायदा लेलक आ एहि ठाम एहि दूनू उद्योग क स्थापना भेल। देश कए चीनी क मामला मे आत्मनिर्भर करबा मे एहि इलाका क महत्वपूर्ण योगदान अछि।
टूकड़ा टूकड़ा में लिखल गेल इतिहास स पता चलैत अछि जे मिथिला मे उद्योग क स्थापना क माहौल कहियो सुगम नहि रहल। एहि ठाम औद्योगिक क्रांति लेल दिमाग स बेसी भावना काज केलक। ताहि लेल फायदा स बेसी आत्मसंतोष आ माहौल तैयार करबाक उद्देश्य स दरभंगा राजघराना समस्तीपुर अनुमंडल क मुक्तापुर मे रामेश्वर जूट मिल क स्थापना केलक। माहौल नहि बनल या फायदा नहि भेल इ नहि कहल जा सकैत अछि, किया त एकर बाद दलसिंहसराय मे सिगरेट फैक्ट्री, समस्तीपुर आ हसनपुर मे चीनी मिल आ पूसा मे कृषि अनुसंधान केंद्र क स्थापना एहि क्षेत्र मे क महत्व कए स्वत: प्रमाणित करैत गेल। प्राकृतिक संसाधन आ मजदूर क उपलब्धता क संग पूंजी सेहो पहिने एहि इलाका कए आसानी स उपलब्ध छल। आजादीक उपरांत जमींदारी उन्मूलन सबस पहिने बिहार मे भेल, जेकर फायदा समस्तीपुर सबस पहिने उठेलक। डा कामेश्वर सिंह कए जमींदार स उद्योगपति बनबा मे समस्तीपुर मे कैल गेल निवेश महत्वपूर्ण भूमिका निभेलक। डा कामेश्वर सिंह जखन अपन निवेशक केंद्र समस्तीपुर कए बनेलथि त आन पूंजीपति सेहो एहि ठाम लेल आकर्षित भेल। जिला मुख्यालय स करीब तीन किलोमीटर दूर जितवारपुर (हसनपुर) मे स्थापित ठाकुर पेपर मिल एकर एकटा उदाहरण अछि। जमींदारी उन्मूलनक तत्काल बाद 1957 मे एहि मिल क स्थापना भेल छल। केंद्र आ बिहार सरकार जखन उद्योग क स्थापना लेल जगह क चयन शुरू केलक त सबस पहिल जमीन समस्तीपुर आ बेगूसराय क बीच बरौनी मे ताकल गेल आ ओहि ठाम सार्वजनिक उद्यम तेलशोधक कारखाना, थर्मल आ उर्वरक कारखानाक स्थापना भेल। निजी निवेशक लेल सेहो इ जमीन प्राथमिकता सूची मे रहल। 1960 मे एहि ठाम 32 करोड़ क लागत स ग्रेफाइट फैक्ट्री आ 8 करोड़ क लागत स आॅटो मोबाइल्स स्पेयर्स फैक्ट्री लगेबा लेल लगभग 50 एकड़ भूमि हरपुर एलौथ मे अर्जित कैल गेल। मुदा एक दिस जतए निजी निवेश जमीन पर उतरबा लेल तैयार भ रहल छल, त दोसर दिस वामपंथ उद्योगनीति कए प्रभावित करबा मे सफल भ रहल छल।
1975 मे मिथिला क सबस पैघ नेता ललित नारायण मिश्र क हत्या समस्तीपुर मे क देल गेल। ललित बाबू क हत्या क बाद समस्तीपुर नहि बल्कि पूरा मिथिलाक चालि आ चरित्र दूनू बदलि गेल। जेपी आंदोलनक बाद देश मे लागल आपातकाल कए वामपंथी दल समर्थन देलक जेकर बदला मे तत्कालीन कांग्रेस सरकार अपन आर्थिक नीति मे बदलाव केलक। सरकारी नीतिक संग समस्तीपुर एक बेर फेर अपना कए बदलि लेलक। निजी कारखाना क अधिग्रहण क शुरुआत एहि ठामक कारखाना स भेल। अगर आंकड़ा पर गौर करि त देशक कोनो इलाका मे निजी कारखाना क एहि प्रकार स अधिग्रहण नहि भेल जेना मिथिला मे कैल गेल। वाम क गढ बंगाल तक मे बिड़ला क जूट मिल क अधिग्रहण नहि भेल, मुदा समस्तीपुर मे जूट समेत सबटा मिल सरकार क हाथ मे चल गेल। दस्तावेज कहैत अछि जे वामपंथ क प्रभाव आ अधिग्रहण स पूर्व समस्तीपुरक अधिकतर कारखाना फायदा मे चलि रहल छल। स्थानीय लोक कए रोजगार उपलब्ध करेबा मे इ उद्योग सब मददगार साबित भ रहल छल, मुदा सरकारीकरण आ यूनियनबाजी एक-एक क सबटा मिल में जे ताला लटकेलक ओ आइ धरि नहि खोलल जा सकल अछि।
वामपंथ आ सरकारीकरण क नीति केवल समस्तीपुर मे नहि पूरा देश मे असफल रहल। देशक आर्थिक हालत खराब भ गेल। विकास दर जमीन पर आबि गेल। एहन मे नरसिंहराव सरकार उदारवाद अपना देशक बाजार खोलि देलथि आ एक बेर फेर निजी निवेशक युग शुरू भ गेल। विनिवेशक युग मे कईटा कारखाना निजी हाथ में सौंप देल गेल आ बंद मशीन जंग लगवा स पूर्व निजी प्रबंधन मे अपना कए पूणर्जिवित क लेलक, मुदा समस्तीपुर मे एहन नहि भ सकल। पिछला सवा सौ साल मे पहिल बेर समस्तीपुर सरकारी नीतिक संग अपना कए नहि बदललक आ बदलावक फायदा नहि उठा सकल। कारण रहल जे 70 क दशक मे भेल बदलाव आन बेर स भिन्न छल। संपूर्ण क्रांति आ सामाजिक न्याय क बीच आर्थिक विकास स्थानीय नेतृत्वक प्राथमिकता सूची स हटैत गेल। जेकर प्रभाव रहल जे जतए आन इलाका मे बंद मिल क प्रबंधन निजी उद्यमी क हाथ सौंपल जा रहल छल, ओतहि समस्तीपुर मे तत्कालीन सरकार क प्रभावशाली लोक बंद मिल कए जाति आ वर्ग क निशानी मानि ओकर कलपुर्जा कबाडी क हाथ स बेचबा लेल प्रयासरत रहलाह। मिलक जमीन पर अतिक्रमण क छूट द देल गेल। ग्रेफाइट फैक्ट्री आ आॅटो मोबाइल्स स्पेयर्स फैक्ट्री क लगभग 50 एकड़ भूमि दरभंगा औद्योगिक विकास प्राधिकरण कए सौंप देल गेल। बाद मे प्राधिकरण इ जमीन खंड-खंड मे छोट-छोट ईकाई जेना फोम प्रोडक्ट्स, सीमेंट ह्यूम पाइप फैक्ट्री, प्रिंटिंग प्रेस आ इलेक्ट्रिक स्पेयर्स कारखाना आदि कए सौंप देलक, मुदा सबटा एक-एक क बंद भ गेल। समस्तीपुर चीनी मिल कई साल स बंद अछि।
देखल जाए त समस्तीपुर मे कहियो नेतृत्व कमजोर नहि रहल। जमींदारी युग मे कामेश्वर सिंह सबस प्रभावशाही जमींदार छलाह जे अपन प्रभाव क प्रयोग एहि इलाका मे औद्योगिक क्रांति करबा लेल खूब केलथि। आजादीक उपरांत सेहो एकटा सांसद क रूप मे ओ एहि ठाम निजी उद्यमी कए प्रोत्साहित आ संरक्षण देबा मे लागल रहलाह। हुनक निधनक बाद ललित नारायण मिश्र आ कर्पूरी ठाकुर एहि इलाका क विकास मे लागल रहलाह। वाम धारा आ सरकारीकरणक युग मे सेहो एहि इलाका मे नेतृत्व संकट नहि रहल, जेकर प्रमाण अछि जे मिलअधिग्रहणक कोनो राजनीतिक विरोध नहि भेल। आपातकालक उपरांत बिहार मे बनल पहिल गैर कांग्रेसी सरकारक मुखिया कर्पूरी ठाकुर जरूर भेलाह, मुदा हुनक प्राथमिकता मे उद्योग नहि छल, दोसर जे हुनका समय सेहो कम भेटल।
90 क दशक मे जखन देश मे उदारवाद आयल तखन जरूर समस्तीपुर कए नेतृत्व क पहिल बेर अभाव खटकल। दरअसल 90 क दशक मे समस्तीपुर पूर्व जेका अपना कए सरकारी नीति क संग नहि बदलि सकल। समय रहैत मिलक विनिवेश नहि भ सकल मिल जर्जर होइत गेल। मशीनक जंग एतबा मोट होइत गेल जे आइ ओकरा फेर स चालू करब असंभव भ चुकल अछि।
स्थानीय नेता क प्राथमिकता सूची मे आर्थिक विकास नहि रहबाक कारण उदारवाद क रेल समस्तीपुर सबस पाछु पहुंचल। पिछला सवा सौ साल मे कोनो सरकारी नीतिक रेल एतबा देरी स समस्तीपुर नहि पहुंचल छल। पूरा देश जखन उदारवाद क फायदा उठा लेलक तखन समस्तीपुर एकर नफा-नुकसान बुझबा मे लागल अछि। नीतीश कुमार क सरकार काफी प्रयासरत अछि, मुदा इलाका क राजनीतिज्ञ क कमजोर इच्छाशक्ति आइ सबस पैघ बाधा बनि गेल अछि। कहबा लेल आइ जिला क दसटा विधानसभा क्षेत्र मे स आठटा पर जद-यू आ भाजपा क कब्जा अछि, जखनकि दूटा पर राजद क कब्जा अछि। जिला क दूनू लोकसभा सीट पर जद-यू क कब्जा अछि। बिहार विधान परिषद मे सेहो एहि जिला क दूटा प्रतिनिधि छथि। एकटा राजद स आ दोसर जद-यू स।
सरायरंजन विधानसभा क्षेत्र स जद-यू क टिकट पर चुनाव जीतनिहार वर्तमान जल संसाधन मंत्री विजय कुमार चौधरी कहबा लेल राज्य क प्रभावशाली मंत्री छथि मुदा समस्तीपुर कए हिनका स कोनो प्रकारक फायदा नहि भेटल। भूतपूर्व मुख्यमंत्री स्वर्गीय कपूर्री ठाकुर क पुत्र रामनाथ ठाकुर दस साल तक समस्तीपुर विधानसभा क्षेत्र क प्रतिनिधित्व केलथि। एक बेर ओ बिहार विधान परिषद क सदस्य सेहो भेलाह। लालू प्रसाद यादव क सरकार मे ओ उद्योग राज्य मंत्री सेहो भेलथि आ नीतीश कुमार क सरकार मे राजस्व आ भूमि सुधार मंत्री, विधि, सूचना आ जनसंपर्क मंत्री क कुर्सी पर पांच साल तक विराजमान रहलाह, मुदा ठाकुर समस्तीपुर क औद्योगिक विकास लेल नहि त कहियो चिंतित भेलाह आ नहि त कहियो जनता हुनका स एहन अपेक्षा केलक। उद्योग मंत्री रहैत ओ नहि त मोहनपुर मे गे्रफाइट कारखाना खुलबा सकलाह आ नहिये समस्तीपुर चीनी मिल आ ठाकुर पेपर मिल चालू करबा लेल कोनो प्रयास केलथि। वर्तमान उद्योगमंत्री रेणु कुशवाहा एहि जिलाक प्रभारी मंत्री छथि, मुदा हुनक जिलाक प्रति इच्छाशक्ति देख एकरा दुर्भाग्य कही त गलत नहि होएत। स्थानीय नेतृत्व क इच्छाशक्ति क अभाव स राज्यटा नहि केंद्र सेहो एहि इलाका संग व्यवहार बदलि लेलक अछि। आजादी स पूर्व स्थापित रेल कारखाना कए देखनिहार आइ कियो नहि अछि। एहि ठाम क पुरान कारखाना मे आब कोनो डिब्बा आ इंजन क मरम्मत क काज नहि होइत अछि। जखनकि पहिने एमजी क इंजन आ वैगन क मरम्मत (पीओएच) होइत छल। एखन ओना वर्तमान बड़ी लाइन क बाक्सन-एचएल वैगन क निर्माण भ रहल अछि, मुदा ओ सेहो स्पेयर पार्ट्स क अभाव मे बाधित होइत रहैत अछि। सवाल अछि जाहि ठाम सबस पहिने आधारभूत संरचनाक विकास भेल आखिर आइ किया आ कोना ओ आधारभूत संरचनाक अभाव झेल रहल अछि।
सवाल एक बेर फेर यैह उठैत अछि जे समस्तीपुर केना बदलत। प्राकृतिक संसाधन आ मजदूर क उपलब्धता त एखनो जिला मे पहिने जेकां अछि, पहिने जेकां नहि अछि त डा कामेश्वर सिंह सन पूंजी आ नेतृत्वकर्ता जे अपने टा निवेश नहि करैत छल, बल्कि आन उद्यमी कए सेहो एहि इलाका मे निवेश करबा लेल प्रोत्साहित कैरत छल। आजुक नेतृत्वकर्ता डा कामेश्वर सिंह जेकां पूंजी निवेश त नहि क सकैत छथि मुदा हुनका जेकां आन उद्यमी कए एहि इलाका मे निवेश करबा लेल प्रोत्साहित त क सकैत छथि। की एतबो काज क उम्मीद आजुक नेतृत्वकर्ता स नहि कैल जा सकैत अछि। किया त जा धरि समस्तीपुर अपना कए नहि बदलत ता धरि उम्मीद बेकार अछि जे मिथिला मे विकासक नव दुहारि खुलत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
मैथिली के चौबीसों घंटा वाला अपन चैनल 18 जून सं शुरू भs रहल अछि. चैनल के नाम अछि सौभाग्य मिथिला. मिथिला... मैथिलीक लेल ई नीक खबर अछि. करीब पांच करोड़ मैथिल के लेल ई मैथिलीक पहिल मनोरंजन चैनल होएत. लाइन मे किछ आओर चैनल अछि मुदा किछ एहन पेंच... कारण अछि जेहि सं ओ ऑन एयर नहि भS रहल अछि. सौभाग्य मिथिलाक तैयारी अखन जोर-शोर सं चलि रहल अछि. चैनल के काज देख रहल छथिन्ह प्रफुल्ल कुमार मिश्रजी. प्रफुल्लजी करीब 14 साल सं टीवी सं जुड़ल छथिन्ह. आओर सौभाग्य मिथिला के धरातल पर लाबय लेल दिन-राति एक कएने छथिन्ह.
प्रफुल्ल जीक संग चैनल सं कइटा आओर अनुभवी लोक सभ जुड़ल छथिन्ह जे मिथिला... मैथिल सभ्यता... संस्कृति आओर साहित्य के लोक के बीच पहुंचाबय लेल प्रयासरत छथिन्ह. प्रिंट पत्रकारिता आओर रंगमंच सं जुड़ल कुमार शैलेन्द्र जी चैनल के प्रोग्रामिंग देख रहल छथिन्ह. उम्मीद करबाक चाही जे ओ नीक-नीक कार्यक्रम लsक अएताह. कईबेर हुनकर नाटक देखय के मौका मिलल अछि. नीक काज करय छथिन्ह.
सौभाग्य मिथिला पर भोर मे 6 बजे सं लs क राति साढ़े दस बजे धरि अहां के नबका-नबका कार्यक्रम देखायल जाएत. राति मे अहां दिनका किछ नीक कार्यक्रम के फेर से देख सकैत छी. कार्यक्रम के शुरूआत 5:55 पर पराति.. पतरा सं होएत. भोरक कार्यक्रम मे अहां भक्तिरस सं डूबल गीतक कार्यक्रम ‘फूलडालि’ ...’मैथिली मज़ा’... आधुनिक मैथिली गीतक कार्यक्रम ‘खटमिट्ठी’... प्रेमगीतक कार्यक्रम ‘सिंगरहार’... विद्यापतिक गीतक कार्यक्रम ‘भनहि विद्यापति’ आओर सभ तरहक मैथिली गीतक कार्यक्रम ‘रमन-चमन’ देखि सकय छी. सांझ मे मैथिली एलबमक गीत वाला कार्यक्रम होएत ‘मैथिली मिक्स मसाला’. सौभाग्य मिथिला ओना त अछि मैथिली चैनल मुदा एहि पर शुरू मे एक घंटाक भोजपुरी कार्यक्रम ‘भोजपुरी मिक्स मसाला’ सेहो होएत. किछ दिन के बाद मगही मे कार्यक्रम शुरू करय के सेहो विचार छनि. चैनल मे चंदा झाजीक रामायण... मैथिली गीतनाद आओर कइटा दोसर कार्यक्रम पर काज चलि रहल अछि. शैलेन्द्र जीक एकटा हंसी वाला कार्यक्रम ‘डियर भावज’ सेहो रहत. किछ दिन बाद ‘अंग्रेजी कका’... ‘सास-पुतोहु’ ओर ‘अटकन-भटकन’ नामक कार्यक्रम देखय लेल मिलत.
एकटा नबका प्रयोग ई रहत जे अहांके सांझ के कार्यक्रम मे गाम-घर मे जे महिला सभ गीत गाबय छथिन्ह बिना कोनो बैकग्राउंड म्यूजिक के... सेहो सुनय लेल मिलत ‘गीतनाद’ मे. एकरे संग ‘महेशवाणी’... ‘जय अंबेगौरी’ आओर गामघरक ‘कीर्तन’ सेहो देखय-सुनय लेल मिलत.
सौभाग्य मिथिला के अखन किछ परेशानी के सेहो सामना करय पड़ि रहल अछि. चैनल आबि जाएत मुदा कतहुं दिखबे नहिं करत त कि फायदा. केबल आओर डिश पर वितरण मे फच्चर फंसि रहल छनि. केबल आओर डिश वाला किछ बेसिए पाई मांगि रहल छनि. चैनल के खर्च के एकटा बड़का हिस्सा त डिस्ट्रीब्यूशन पर चलि जाएत अछि. एकरा सुलझाबय लेल सेहो प्रयास भs रहल अछि. ओना प्रफुल्लजी केबल वाला के सेट टॉप बॉक्स फ्री देबय लेल तैयार छथिन्ह. अहां सभ के सेहो चैनल देखय लेल अपन-अपन केबल ऑपरेटर पर चैनल देखाबय लेल दबाव बनाबय पड़त. जेहि सं कि अपन गाम –घर- टोल सं हेलो मिथिला जकां जुड़ल रहि.
किछ शिकायत सेहो आएल अछि जे चैनल के अधिकारी सभ मिथिलाक नाम पर लोक सं मुफ्त मे काज कराबय चाहैत छथिन्ह. आखिर अपन भाषा-गाम-घर-टोल सं प्रेम के मतलब ई नहि अछि जे अहां हुनका सं बेगारी कराबी. मुदा एहि बारे मे जखन शैलेन्द्रजी सं बात भेल त ओ एहि सं साफ इनकार कएलखिन्ह. हुनकर कहनाय छलन्हि जे इंडस्ट्री के मुताबिक ओ सभ के पेमेंट कs रहल छथिन्ह. हां ई बात सच अछि जे ओ गीत-संगीत सं जुड़ल लोक के सिर्फ टोकन मनी दs रहल छथिन्ह. आबय-जाय के खर्च द रहल छथिन्ह. किएक त हुनका सेहो चैनल के मार्फत अपन प्रचार मिलतन्हि. लोक के बीच हुनका पहुंचय के मौका मिलतन्हि. ओना एकटा गप त अछि जे कोनो नीक काज शुरू भेलाह पर दस तरहक बात सेहो उड़ैत अछि. भS सकैत अछि किछ लोक खोंच लगाबय लेल ई हल्ला उड़ाबैत होएथिन्ह. जे होय हमरा सभ के त सौभाग्य मिथिलाक इंतजार अछि. चैनल के किछ नीक लोक के सेहो जरूरत छनि . अगर अहां मैथिली मे काज करय चाहैत छी त सम्पर्क के पता अछि-
सौभाग्य मिथिला
ए-6/1, मायापुरी फेज -1
नई दिल्ली-110064
फोन- +91-99905-94444.


text:
बाबूबरही (मधुबनी) । ऐतिहासिक बलिराजगढ़ किला क विधिवत खुदाई क कार्य 16 जनवरी कए दुपहरिया बाद 1.30 बजे स प्रारंभ भ गेल । एहि अवसर पर आर्कियोलोजिकल विभाग क वरीय अधिकारी मौजूद छलाह। जदयू राष्ट्रीय कार्यकारिणी क सदस्य डा. भारती मेहता कहला अछि जे मुख्यमंत्री क दृढ इच्छा शक्ति क कारण आइ मिथिलाक चिर लंबित माग पूरा भ रहल अछि। एहि स पूर्व प्राचीन किला क खुदाई क सबटा तैयारी पूरा क लेल गेल छल। आर्कियोलोजिकल सर्वे आफ इंडिया, सर्किल पटना क सुपरिटेंडिंग आर्कियोलोजिस्ट एमएस चौहान क निर्देशन मे पुरातत्वविद् शंकर शर्मा, डा. सुनील कुमार झा सहित फोटोग्राफर, सर्वेयर आदि क 7 सदस्यीय दल गत 22 दिसंबर स उत्खनन क पूर्व तैयारी मे लागल छल। तैयारी पूरा भेला पर काज शुरू कैल गेल अछि। उत्तर-पूर्वी कोण पर पोर्ट यार्ड बनाउल गेल अछि। जे प्रतिबंधित क्षेत्र अछि। एहि चिन्हित स्थल स खुदाई काज क शुभारंभ भेल अछि। आर्कियोलोजिकल मैन्यूअल क अनुसार खुदाई काज केवल मजदूर स कराउल जाएत। कोनो आधुनिक मशीन क उपयोग खुदाई काज मे नहि होएत। एकर पाछु पुरातत्वविदक तर्क अछि जे प्राप्त अवशेष बिना विकृति पूर्व क स्वरूप मे प्राप्त भ सकत। मजदूर सेहो धीरे-धीरे खुदाई करताह।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
बिहारक लोक के जेना आपदा के संग चोली-दामन के संबंध बनि गेल अछि. हर साल कोनो न कोनो आपदा लोक के परेशान जरूर करैत अछि. कोनो एहन साल नहि गेल जेहि मे बाढ़ि...सूखा...भूकंप सं पाला नहि पड़ल होए. एहि बेर सेहो प्रचंड सूखा पड़ल...रोपनी नहि भेल. धान...मकई के फसल बर्बाद भ गेल. लगैत अछि जेना बिहार के नियति इहे भ गेल अछि.
मुदा दुर्भाग्य एहन जे एम्हर सरकार राज्य के सभ जिला के सूखाग्रस्त करलक...केंद्रीय टीम के दौरा भेल आ बाढ़ि अनाय शुरू. रौदी...सूखा सं फसल नष्ट भेल. आब बाढ़िक पानि परेशान कएने अछि. एहन हाल मे कई जिला के सामने ई संकट ठाड़ भ गेल अछि जे ओहि ठाम सूखा के मदद देल जाए आ बाढ़ि के. केंद्रीय मदद मे सेहो देर लागि सकैत अछि.
बिहार मे जतेक पानि होबाक चाही छल ओकर चौथाइओ नहि भेल. मुदा नेपाल दिस सं पानि अएला के कारण सभ नदी मे पानि उफान मारि रहल अछि. नदी सभ खतरा के निशान सं ऊपर बहि रहल अछि. कई गाम मे पानि घुसि गेल अछि. कई ठाम बांध पर दबाव बढ़ि गेल अछि. कई ठाम टूटि सेहो चुकल अछि.
कई इलाका मे बाढ़ि के खतरा के देखैत लोक के अलर्ट सेहो करि देल गेल अछि. बाढ़ि के खतरा देख कई ठाम के लोक सभ तं सुरक्षित जगह के लेल पलायन सेहो क चुकल छथिन्ह. ओना कई ठाम बाढ़ि मे फंसल लोक के निकालय के काज सेहो प्रशासन के तरफ सं करल जा रहल अछि.
मुख्यमंत्री नीतीश कुमार जी सूखा के बाद आब बाढ़ि के हाल के गंभीर बता रहल छथिन्ह. मुख्यमंत्री जी अधिकारी सभ के निर्देश देलखिन्ह जे राहत आओर बचाव के काज मे कोनो कोताही नहि बरतल जाए. मुदा कई ठाम लोक सभ मदद नहि मिलय के आरोप लगा रहल छथिन्ह. जे होए चुनावी साल मे सरकार के मदद...राहत मे कोनो ढील नहि बरतबाक चाही.
दरभंगा...मधुबनी... मुजफ्फरपुर... चम्पारण...गोपालगंज... सीतामढ़ी... शिवहर...सुपौल आओर सहरसा जिला के कइटा गाम पानि सं घिर गेल अछि. बांध के पास रहय वाला लोक सभ पानि के हाल देख डरल छथिन्ह.
अहां सभ सेहो अपन-अपन इलाका के बाढ़ि...सूखा के बारे मे हेलो मिथिला पर लिखु. फोटो भेजु...ईमेल अछि-
hellomithilaa@gmail.com
हमर ईमेल:-hellomithilaa@gmail.com


text:
पूछलिएन्हि... बाबूजी ! आब कि ? कहय लागलाह बौआ अगर कोनो बात छै त बता दिअ. हम सभ तैयार छी. मां के सेहो कोनो परेशानी नहिं छ. मां एडडस्ट कs लेथुन्ह. जतय तोहर मर्जी ओतय हमर सभ के मर्जी. बस सभ किछ नीक सं भs जयबाक चाही. तों कोनो चिंता नहिं करिअहs, हम सभ छी नहिं. शादी मे कोनो दिक्कत नहिं अएतह. हम बाबूजी के कहैत-कहैत रहि गेलहुं जे ओहन कोनो बात नहिं छै...जेहन अहां सभ सोचैत छी. एहि ठाम ओहन कोनो चक्कर नहिं छै. मुदा बाबूजी मानय लेल तैयार नहिं.
पंडितजी ई सभटा बता...एकटा नवका खुरपेंच लगा चलि गेलाह. आब जखन सं मां आओर बाबूजी पंडितजी के ई बात सुनलखिन्ह तखन सं हुनका मन मे गुनधून-गुनधून करय लगलन्हि. बेर- बेर फोन कs हमरा सं जानय चाहय छथिन्ह जे तों लड़की के नाम.. ओकर परिवार के बारे मे बताबह हम लड़की के परिवार वाला सं बात कs लेबय. परेशान होए के कोनो बात नहिं छै.
हम जानैय छलहुं जे पंडितजी सभ किछ बता देने होथिन्ह मुदा जाति-बिरादरी के बारे मे किछ नहिं बतौंने होएतन्हि जेहि कारण सं बाबूजी परेशान छथिन्ह. जे कोन जाति के लड़की पसंद कएने अछि... अपना सं पैघ के होएत त कोनो बात नहिं... नहिं त गाम-घर मे नाक कटि जाएत. भने बाबूजी हमरा से नहिं कहलाह मुदा हुनकर बेचैनी सभ किछ कहि रहल छल.
एहन भेल जे ऑफिस सं डेरा अएला के बाद सेहो बाबूजी के फोन सं पाछां नहि छूटल. हुनका मन मे घुच्च-पुच्ची जकां भs गेलन्हि. जखन तक हुनका हमर बात पर पूरा सं यकीन नहिं भs जएतन्हि ओ हमरा फोन करैत रहथिन्ह. ओ फेर सं शुरू भ गेलाह. कहय लगलाह जे अगर एहन कोनो बात छलs त पहिने कहने रहतs. हम बेकारे तोरा ओतेक दिन सं शादी के लेल परेशान कएने छलहुं. अगर पहिने सं पता रहैत त दस ठाम कुटमैति के लेल दौड़नेहो नहिं रहतौं.
आब हम बाबूजी के कि कहएन्हि. हम हुनका कहैत-कहैत रहि गेलहुं जे एहन कोनो बात नहिं छै. पंडित जी के बात मे कोनो सच्चाई नहिं अछि. ओ मानय लेल तैयार नहिं. हम हुनका कहलिएन्हि जे अहां जेहि ठाम ठीक क देब हम ओतय शादी कs लेब. हमरा तरफ सं अहां निश्चिंत रहुं. अहां के हमरा पर विश्वास अछि कि नहिं. हम अहां के कहिओ डाउन नहिं होए देब. अहांक पाग सभ दिन उठल रहत. एहिठाम कोनो लड़की के चक्कर नहिं अछि. अगर ओहन कोनो बात होएत त सभ सं पहिने हम अहिं के बताएब. आब अहां बेफिक्र भs सुतु.
ई सभ पंडितजी के लगाएल आगि अछि. असल मे पंडितजी के त पता छैन जे हम दिल्ली मे नीक कंपनी मे काज करय छी... नीक पाई मिलैत अछि. मां गाम-घर मे सभ के हमर भेजल फोटो-एलबम देखाबैते रहय छथिन्ह. पंडितजी सेहो हमर कॉलेज के पढ़ाई-लिखाई वाला कइटा फोटो देखने छथिन्ह. जेहि मे हम अपन संगी सभ के संग छी. कइटा फोटो मे संग पढ़य वाली लड़की सभ सेहो अछि.
कॉलेज के बात त अहां सभ जानिते छी. कोनो फोटो मे लड़की हमर कन्हा पर हाथ रखने अछि त कोनो मे कमर मे. ग्रुप फोटोग्राफी मे एहन होएत अछि. आ फेर एहिठामक माहौल गाम सं एकदम भिन्न अछि. हमरा लगैत अछि जे पंडितजी फोटो के देखि समझने होताह जे बच्चा के लड़की के संग कोनो चक्कर अछि. आओर पोथी-पतरा के संग फोटो के ज्ञान मिला विद्वता गांठि देने होताह. ओ त चूड़ा-दही-चीनी खा फोंफ काटैत होताह. एहि ठाम हम बिछावन पर करवट बदलि रहल छी. आब अहिं सभ बताउ हम कि करि.
मन भेल जे ओ पंडितबा के पकड़ि का गला दबा दी. खापड़ि सं कपार फोड़ि दी. जतेक पोथी-पतरा अछि सभ छिन कs डबरा मे फेंकि दी. धक्का मारि गाम सं बाहर बेलाs दी. जं गाम मे रहितौं त हजार टा बात कहितौं. मुदा हम दिल्ली मे रहि पंडितजी के कि कs सकैत छी. ओ पंडित सवा सय रुपया दक्षिणा के चक्कर मे बाबूजी आओर मां के एहन मंत्र देलक जे हम घनचक्कर बनि गेलहुं ...जिनगी मे भारी तूफान आबि गेल. सभ किछ उलट-पुलट भs गेल. ऑफिस मे नबका प्रोजेक्ट पर काज मिलल छल. सोचय छलहुं जे खूब मन लगा कs...खूब नीक स करब त बॉस खुश भs जएताह. मुदा ई त तेसरे भांगंटि लागि गेल. आब किएक कोनो काज मे मन लागत.
असल मे भेल जे आई बाबूजी हमर शादी के बारे मे जानय लेल पंडितजी के घर बजैलखिन्ह. जन्मपत्री देखा हमर शादी-बिआह के बारे मे पूछलथिन्ह. पंडितजी बाबूजी के बतैलखिन्ह जे सभ किछ त बड़ नीक अछि. लड़की सेहो नीक मिलतन्हि सुन्दर...संस्कारी आओर सुशील मिलत. अहांक लड़का जकां लड़की सेहो खूब नाम कमएतीह. नाम रौशन करतीह. मुदा शादी त लड़का अपने सं करत. ई गप्प सुनतहिं मां- बाबूजी सन्न. किछ नहिं फुरैलन्हि.


text:
एकटा समय छल जखन देश क चीनी उत्पादन क 40 फीसदी चीनी तिरहुत आ बेतिया स अबैत छल, आब इ मुश्किल स 4 फीसदी रहि गेल अछि। आजादी स पहिने एहि इलाका मे 33टा चीनी मिल छल, आब 28टा रहि गेल अछि, जाहि मे स महज 12टा चालू अछि। चालू मिल मे स 10टा निजी प्रबंधन मे चलि रहल अछि। बगहा आ मोतिहारी क स्थिति जर्ज़र भ चुकल अछि, ओतहि सकरी क अस्तित्व मिटा गेल। रैयाम चीनी मिल अपन दुर्दशा पर कानि रहल अछि त सबस पुरान लोहट चीनी मिल अपन उद्धारक क बाट ताकि रहल अछि। नील क खेत मे कुसियार (ईख) क आगमन स जे चीनी उद्योग क नींव पडल छल ओ चीनी मिल क बंद भेला क संगहि कुसियार क खेत पर आइ गहूंम कब्जा भ चुकल अछि। इसमाद लेल पत्रकार नीलू कुमारी आ सुनील कुमार झाक चीनी उद्योग क इतिहास आ वर्तमान पर कईटा जिज्ञासा कए शांत करैत एहि शोधपरक आलेख मे बिहारक हरित क्रांति क रास्ता तकबाक सेहो प्रयास कैल गेल अछि। प्रस्तुत अछि हिनक विस्तृत शोधक किछु अंश आलेख क रूप मे । – समदिया
शर्करा स चीनी तक - चीनी क प्रयोग भारत मे कहिया स भ रहल अछि इ त ज्ञात नहि अछि मुदा अथर्ववेद आ रामायण मे एक स बेसी बेर एकर प्रयोग (चीनी शब्द संस्कृत क शर्करा, आओर प्राकृत क सक्कर शब्द स उत्पत्ति भेल अछि ) भेल अछि। एहन मे कहल जा सकैत अछि जे चीनी भारत मे करीब 3 हजार वर्ष पुरान अछि। मनु, चरक आओर सूश्रुत संहिता मे सेहो एकर उल्लेख दवाई क रूप मे कैल गेल अछि। मैगस्थनीज आ चाणक्य क अर्थशास्त्र (321 स 296 ईपू) मे सेहो एकर उल्लेख अछि। एकटा चीनी एनस्कालोपिडिया मे इ रिकॉर्ड अछि जे सम्राट ताई सुंग (627 स 650 ईपू ) क शासनकाल क दौरान चीनी सरकार चीनी छात्र क एकटा दल कए वैशाली पठेने छलाह ताकि ओ ईख आओर गुर स चीनी क विनिर्माण क खेती क विधि क अध्यन क सकथि। ओहि समय भारत क पूर्वी हिस्सा चीनी उत्पादन मे महारथ हासिल क चुकल छल। एहि ठाम स चीनी विदेश मे सेहो निर्यात होइत छल। 1453 मे इंडोनेशिया पर तुर्क शासन क बाद इ निर्यात प्रभावित भेल किया त तुर्क शासक एहि पर अतिरिक्त कर क बोझ बढा देलथि । एहि स इ कारोबार घाटा क सौदा भ गेल। धीरे धीरे इ कारोबार दम तोड देलक। ओना विदेश मे भारतीय चीनी क मांग पहिने स बढैत गेल।
नील स ईख तक क यात्रा - 1792 मे ईस्ट इंडिया कम्पनी विदेश मे उठि रहल भारतीय चीनी क माँग कए देखैत अपन एकटा प्रतिनिधि मंडल भारत पठेलक। चीनी उत्पादन क संभावना क पता लगेबा लेल लुटियन जे पीटरसन क नेतृत्व मे भारत आयल प्रतिनिधिमंडल अपन रिपोर्ट मे कहलक जे बंगाल प्रसिडेंसी क तिरहुत आ चंपारण क ईलाका मे ईख लेल नहि केवल जमीन उपयुक्त अछि, बल्कि एहि ठाम सस्ता मजदूर आ परिवहन क सुविधा सेहो मौजूद अछि। तखन एहि ईलाका में पैघ पैमाना पर नील क खेती होइत छल, मुदा नील मे मुनाफा कम होइत जा रहल छल। एहन मे इ रिपोर्ट देख ईलाका क किसान सेहो ईख क खेती कए अपनेबा लेल चट द तैयार भ गेलथि। दोसर दिस, ईख क पैदावार क संगहि 1820 मे चंपारण क्षेत्र क बराह स्टेट मे चीनी क पहिल शोधक मिल स्थापित कैल गेल। एहि स पूर्व चीनी क उत्पादन मशीन क बदला मे हाथ स होइत छल। मिस्टर स्टीवर्ट क अगुवाई मे 300 टन क्षमता एहि कारखाना मे ईख रस स आठ फीसदी तक चीनी निकालल जाइत छल। एहि मिल स उत्पादित चीनी तिरहुत ईलाका क लोक कए देखबा लेल तक नहि भेटैत छल। सबटा चीनी बाहर निर्यात होइत छल। 1877 अबैत अबैत पश्चिमी तिरहुत क भिखनपुरा में 5 हजार हैक्टेयर स नील क खेती सिमटी कए 1500 हैक्टेयर मे रहि गेल आओर 2 हजार हैक्टेयर मे ईख क खेती शुरू भ गेल। 1903 अबैत अबैत ईख तिरहुत स नील कए हमेशा क लेल विदा क देलक।
आधुनिक चीनी मिल क आगमन- तिरहुत क र्ईलाका परिस्कृत चीनी क स्वाद 19वीं शताब्दी मे चखलक, जखन एहि ठाम चीनी उद्योग क विकास प्रारंभ भेल। 1903 स तिरहुत मे आधुनिक चीनी मिल क आगमन शुरू भेल। 1914 तक चंपारण क लौरिया समेत दरभंगा जिला क लोहट आओर रैयाम चीनी मिल स उत्पादन शुरू भ गेल। 1918 मे न्यू सीवान आ 1920 मे समस्तीपुर चीनी मिल शुरू भ गेल। एहि प्रकार क्षेत्र मे चीनी उत्पादन क कईटा पैघ ईकाई स्थापित भ गेल। लोहट देशक सबस पैघ मिलक संग संग एकमात्र एहन मिल छल जेकरा माल ढुलाई लेल अपन रेल छल। एकर बावजूद सरकार क उपेक्षा क कारण एकर तेजी स विकास नहि भ सकल। प्रथम विश्व युद्ध क समय एकर किछु प्रगति अवश्य भेल, मुदा विदेशी प्रतियोगी क आगू भारतीय मिल नहि टिकी सकल। 1929 तक भारत मे इ कारोबार संकटग्रस्त भ गेल आओर देश मे चीनी मील क संख्या घटि कए केवल 32 रहि गेल, जाहि मे पांचटा तिरहुत क्षेत्र मे छल।
संरक्षण क उठेलक फायदा – तिरहुत चीनी उद्योग क इ अवस्था नहि भेल रहिते अगर 1920 क चीनी जाँच समिति एकर संरक्षण क सिफारिश क देने रहिते। ओना 12 साल बाद सम्राजीय कृषि गवेषणा परिषद् ईख उत्पादक क हित क रक्षा लेल चीनी उद्योग कए संरक्षण देबा क सिफारिश केलक। फलतः 1932 मे पहिल बेर 7 साल लेल एहि उद्योग कए संरक्षण प्रदान कैल गेल। जाहि मे चीनी पर आयात शुल्क बढा देल गेल संगहि चीनी मिल लेल आयात कैल गेल यंत्र पर सेहो आयात शुल्क कम क देल गेल। तिरहुत एहि मौका कए भरपूर फायदा उठेलक आओर एहि ठाम कईआ नव मिल स्थापित भेल। जाहि तीव्रता स एहि ठाम एहि उद्योग क विकास भेल ओ संरक्षण क सार्थकता कए सिद्ध करैत अछि। चार वर्ष क भीतर चीनी मील क संख्या 7 स बढि कए 17 भ गेल। चीनी क उत्पादन 6 गुना बढि गेल, आयात कैल गेल यंत्र क मूल्य 8 गुना बढ़ल। संरक्षण प्रदान करबा स 6 वर्ष क भीतर चीनी आयात मे साढ़े आठ करोड़ टका क कमी भ गेल आओर केवल 25 लाख टका चीनी क आयत भारत मे कैल गेल। चीनी कंपनीक फायदा सेहो मोट होइत गेल आ लाभांश जे 1923 आओर 31 क बीच औसतन 11.2% छल से बढि कए 1932 मे 19.5% भ गेल आओर 1934 मे 17.2% रहल। मुनाफा क अंदाजा एहि स लगाउल जा सकैत अछि जे लोहट चीनी मिल क लाभांश स सकरी में एकटा छोट चीनी मिलक स्थापना क देल गेल।
चीनी मामला मे आत्म निर्भर – 1937 मे चीनी प्रशुल्क बोर्ड सेहो चीनी उद्योग कए दू साल आओर संरक्षण देबा क सिफारिश केलक। बोर्ड क सिफारिश मंजूर भेला क बाद तिरहुत मे चीनी क बढैत उत्पादकता स 1938 -39 मे भारत नहि केवल चीनी क मामला मे आत्मनिर्भर भ गेल, अपितु अतिरिक्त उत्पादन सेहो करै लागल छल। उद्योग कए देल गेल संरक्षण एकर प्रमुख कारण रहल। दोसर कारण इ सेहो छल जे दोसर विश्व युद्ध क कारण कच्चा माल आ यंत्र क लागत अत्यंत कम भ गेल छल जे एहि उद्योग क प्रसार मे सहायक सिद्ध भेल। मुदा 1937 मे विश्व क 21 प्रमुख चीनी उत्पादक देश मे भेल एकटा अंतरराष्ट्रीय समझौता स तिरहुत क चीनी कारोबार क लाभ प्रभावित भेल। एहि समझौता मे निर्यात क कोटा तय क देल गेल आ वर्मा कए छोडि कए समुद्र क रास्ता अन्य कोनो देश मे चीनी क निर्यात करबा लेल भारत पर 5 साल लेल रोक लगा देल गेल। एहि समझौता क कारण स 1942 तक बिहार सहित पूरा भारत मे अति उत्पादकता क समस्या पैदा भ गेल। एहि स कईटा चीनी मिल निष्क्रिय भ गेल।
आधिपत्य लेल बढल तनाव – चीनी क अधिकता स उत्पन्न परिस्थिति क सामना करबा लेल चीनी उत्पादक सब चीनी संघ क स्थापना केलथि, ताकि चीनी क मूल्य क ह़ास कए रोकल जा सकए। इ संघ अपन सदस्य कारखाना द्वारा चीनी क बिक्री कए सुनिश्चित करै लागल।
1966-67 तक बिहार क निजी मिल मालिक चीनी कंपनी पर अपन कब्जा जमा लेलथि। ओ सब एहन नीति अपना लेलथि ताकि चीनी पर स सरकार क नियत्रण पूर्ण रूप स खत्म भ सकए। एहि कारण चीनी मील पर मालिक आ सरकार क बीच टकराव बढैत गेल। दोसर दिस वाम धारा सेहो मजदूर हित पर लामबंद होइत गेल आ सरकार क संग ढार भ गेल। 1972 मे केंद्र सरकार द्वारा चीनी उद्योग जाँच समिति क स्थापना कैल गेल। चीनी उद्योग क स्थिति आ समस्या क जांच क इ समिति 1972 क आखिरी सप्ताह मे सरकार कए अपन रिपोर्ट सौंप देलक। समिति सरकार कए चीनी कारखाना क अधिग्रहण करबाक सुझाव देलक। एहि बीच आपातकाल मे वाम दलक समर्थन हासिल करबा लेल सरकार कए पैघ पैमाना पर कोयला आ चीनी कारोबार पर कब्जा करबाक दबाव पडल। फलस्वरूप 1977 स 85 क बीच असगर बिहार सरकार 15टा स बेसी चीनी मिल क अधिग्रहण केलक। एहि मे समस्तीपुर (समस्तीपुर शुगर सेन्ट्रल शुगर लिमिटेड ), रैयाम ( तिरहुत कोपरेटिव शुगर कंपनी लिमिटेड ), गोरौल( शीतल शुगर वर्क्स लिमिटेड), सिवान ( एस.के.जी. शुगर लिमिटेड), गुरारू ( गुरारू चीनी मिल), न्यू सिवान ( न्यू सिवान शुगर एंड गुर रिफ़ाइनिग कम्पनी), लोहट ( दरभंगा शुगर कंपनी लिमिटेड), बिहटा ( साउथ बिहार शुगर मिल लिमिटेड), सुगौली( सुगौली शुगर वर्क्स लिमिटेड), हथुआ ( एस.के.जी. शुगर लिमिटेड), लौरिया ( एस.के.जी. शुगर लिमिटेड), मोतीपुर ( मोतीपुर शुगर फेक्टरी ), सकरी ( दरभंगा शुगर कंपनी लिमिटेड), बनमनखी ( पूर्णिया कोपरेटिव शुगर फेक्टरी लिमिटेड) आओर वारिसलीगंज (वारिसलीगंज कोपरेटिव शुगर मिल लिमिटेड)क अधिग्रहण कैल गेल। जखन कि विवेक राज क हरिनगर चीनी मिल, केके बजौदिया क गोपालगंज चीनी मिल, मलिक महमूद अलीक सासामोसा चीनी मिल, ओपी धानुषा क रीगा चीनी मिल आओर दीपक यादवक बगहा चीनी मिल सन किछु मिल अधिग्रहण हेबा स बचि गेल।
और बढैत गेल मील क दुर्दशा - एहि मिल सब कए चलेबा लेल सरकार बिहार स्टेट शुगर कॉर्पोरेशन लिमिटेड क स्थापना 1974 ई० मे केलक, जे चीनी मिल कए घाटा कए नियत्रित क एकरा सुचारू रूप स प्रबंधन देखत, मुदा भेल ठीक उलटा। एहि मे स बेसीतर इकाई दाम मे गिरावट आओर इनपुट लागत मे वृद्धि क दवाब कए नहि सहि सकल। फलस्वरूप एक कए बाद एक यूनिट बंद होइत चल गेल। 1996-97 क पेराई सीज़न क बाद एकरा पुनर्जीवित करबाक कोशिश बंद भ गेल आ सबआ इकाई बंद पडि गेल। घाटा क अनुमान एहि स लगाउल जा सकैत अछि जे एहि ईकाई सब पर किसान क 8.84 करोड़ आओर कर्मचारी सबहक 300 करोड़ टका बकाया छल। 1990 अबैत अबैत तिरहुत मे ईख क खेती किछु जिला तक सिमटि कए रहि गेल आओर ईख क स्थान पर गेहूम क खेत पर कब्जा भ गेल। 1997 अबैत अबैत गेहूम तिरहुत क सबस पैघ नकदी फसल बनि गेल आ ईख क नकदी फसल के रूप मे मानयता इतिहास बनि कए रहि गेल।
सरकार रखलक हथियार - फरवरी 2006 मे बिहार सरकार आखिरकार हथियार राखि देलक आ इ स्वीकार क लेलक जे ओ बंद मिल कए चलेबा मे असमर्थ अछि। 1977 मे चीनी मिल कए घाटा कए नियत्रित क सुचारू रूप स प्रबंधन देबाक दावा झूठा साबित भेल। मिल कए फेर स चालू करबा लेल सरकार गन्ना विकास आयुक्त क अध्यक्षता मे एकटा उच्च स्तरीय बैसार केलक । एहि मे राय बनल जे बिहार स्टेट शुगर कॉर्पोरेशन लिमिटेड कए बंद पडल चीनी मील कए पुनर्जीवित करबा लेल एकटा वित्तीय सलाहकार नियुक्त करबाक चाही, जे एहि बंद पड़ल चीनी मिल सबहक पुनरुद्धार लेल कोनो सटीक योजना बना सकए। एकर बाद एसबीआई कैपिटल कए इ काज सौंपल गेल। एसबीआई कैपिटल परिसंपत्ति क मूल्यनिर्धारण, परिचालन और वित्तीय मापदंड क आधार पर बिहार सरकार कए एकटा संक्षिप्त रिपोर्ट देलक। एकर अनुसार बंद पडल 15टा मील मे स 14टा मील कए फेर स चलेबाक सुझाव देल गेल एसबीआई कैपिटल क मूल्यांकन क बाद समिति अंततः एहि इकाइ सब लेल निविदा आमंत्रित करबाक फैसला केलक आ निजी निवेशक कए आमंत्रित कैल गेल जे ओ एहि बंद पड़ल चीनी मिल सब कए पुनरुद्धार / पुनर्गठन / लीज़ पर लेथि। शुरुआत उत्साहजनक नहि रहल। निवशक क दिलचस्पी नहि कए बराबर रहल। पिछला साल सेहो दिसंबर मे निविदा भरबा आखिरी दिन तक तीनटा चीनी मिल लेल महज छहटा आवेदन भेटल।
पुनरुद्धार क नाम पर मिटा गेल अस्त्तिव - एसबीआई कैपिटल बंद पडल 15टा मील मे स 14टा मील कए फेर स चलेबाक सुझाव देलक, जखनकि सकरी मिल कए विलोप करबाक सुझाव देल गेल। समिति क अनुसार लोहट आ रैयाम क बीच स्थित एहि मिल लेल गन्ना अधिकार क्षेत्र उपलब्ध नहि भ सकत। अतः एकर 115 एकड़ जमीन कए कोनो अन्य कार्य लेल आवंटित क देबाक चाही। लोहट क लाभांश स 1933 मे स्थापित 782 टीएमटी क्षमता वाला एहि मिल कए अधिग्रहणक बाद खंडित क देल गेल छल आ एकर परिसर मे सरकार पहिनहि औद्योगिक परिसर बना देने अछि। एसबीआई कैपिटल एहि सुझाव कए बाद बचल मिल परिसरक वजूद सेहो खत्म क देल गेल। एहि प्रकार स बिहार क चीनी मील क इतिहास मे सकरी पहिल इकाई रहल जे केवल बंद नहि भेल बल्कि ओकरा हमेशा क लेल खत्म क देल गेल। सरकार क एहि पहल स एहन नहि जे अन्य मिल पुनर्जीवित भ गेल। सकरी क हत्या जाहि रैयाम लेल कैल गेल ओ सेहो महज़ 27.36 करोड क बोली लगाकए लीज़ पर लेल गेल। दिल्ली क कंपनी कंपनी तिरहुत इंडस्ट्री एहि ठाम नव मशीन लगेबा क नाम पर रैयाम चीनी मिल क सबटा साजो सामान बेच चुकल अछि। 2009 मे 200 करोड़ क निवेश स अगिला साल(2010) तक रैयाम मिल कए चालू क देबाक दावा करनिहरार एहि कम्पनी मालिक मिल क पुरानी सम्पति कए बेचबाक अलावा एखन धरि कोनो सकारात्मक पहल नहि केलथि अछि। ओना बिहार सरकार एखन धरि कुल 5टा मील कए निजी हाथ मे द चुकल अछि जाहि मे स केवल दूटा सुगौली आ लौरिया चीनी मिल एक बेर फेर स उत्पादन शुरू क देलक अछि,जखनकि रैयाम समेत आन मील क भविष्य निजी हाथ मे गेलाक वाबजूद अंधकारमय अछि।
इथेनॉल बढा देलक मुश्किल - निवेशक क रुचि चीनी उत्पादन मे शुरू स कम रहल, ओ इथेनॉल लेल चीनी मिल ल रहल छलाह, जखनकि राज्य सरकार कए इ अधिकार नहि रहल। किया त 28 दिसंबर, 2007 स पहिने गन्ना क रस स सीधा इथेनॉल बनेबाक मंजूरी छल। ओहि समय बिहार मे चीनी मिल लेल प्रयास तेज नहि भ सकल छल, जखन प्रयास तेज भेल तखन दिसंबर, 2007 कए गन्ना (नियंत्रण) आदेश, 1996 मे संशोधन क देल गेल, जेकर बाद केवल चीनी मिल इथेनॉल बना सकैत अछि। एकर सीधा असर बिहार पर पडल। मुश्किल एहि ठाम स शुरू भेल। एहि कानून में बदलाव क बाद बिहार सरकार लेल बंद चीनी मिल कए चालू करा सकब एकटा पैघ चुनौती बनि चुकल अछि। सरकारी दस्तावेज कहैत अछि ले पिछला आठ साल मे बिहार में चीनी मिल लेल लगभग 3606 करोड टकाक निवेशक प्रस्ताव अछि। जाहि मे स आठटा मिल लगेबाक प्रस्ताव कए कैबिनेट स मंजूरी भेट चुकल अछि जखन कि निवेश परिषद छहटा आओर प्रस्ताव कए मंजूरी प्रदान क चुकल अछि। इ प्रस्तावित मिल सारण, तिरहुत, दरभंगा, पटना आ मुंगेर प्रमंडल में स्थापित हेबाक अछि। जानकार क कहब अछि जे राज्य सरकार पहिने पांच साल क कार्यकाल मे निवेशक क विश्वास जीतबाक प्रयास करैत रहल। आब जखन निवेशक क रुचि जागल, तखन केंद्र गन्ना क रस स सीधा इथेनॉल बनेबाक मांग कए खारिज क राज्य मे पैघ निवेश कए प्रभावित क देलक अछि। जे निवेशक चीनी मील कए लेबा लेल शुरुआती दौर मे इच्छा प्रकट केने छलाह ओ धीरे धीरे अपन प्रस्ताव वापस लैत गेलाह।
फेर चाही ओहने संरक्षण – बिहार मे एखन महज 2.74 लाख हैक्टियर में ईख क खेती होइत अछि। पिछला पेराई मौसम मे 5.07 लाख टन क रिकार्ड उत्पादन क बावजूद चीनी मिल कए करीब 250 करोड क घाटा सहए पडि रहल अछि। बिहार मे गन्ना स चीनी क रिकवरी क दर 9.5 फीसदी स घटि कए 8.92 फीसदी भ गेल अछि। बिहार मे चीनी क उत्पादन मूल्य करीब 3600 प्रति क्विटल अछि, जखनकि चीनी क मूल्य घटि कए 2950 प्रति क्विटंल भ गेल अछि। छोआ क दाम राज्य सरकार महज187 टका तय क रखने अछि जखन कि उत्तरप्रदेश मे एकर दाम 300 स 325 टका प्रति क्विंटल अछि। तहिना स्प्रीट क दाम बिहार मे महज 28 टका प्रति लीटर अछि जखन कि उत्तरप्रदेश मे 33 स 35 टका प्रति लीटर अछि। एहन मे बिहार शूगर मिल एसोसिएशन सरकार स कैश सब्सिडी 17 क बदला मे 30 टका प्रति क्विंटल करबाक मांग क रहल अछि। बिहार मे चीनी उद्योग कए अगर एकबेर फेर ओहि स्वर्ण युग मे ल जेबाक अछि त एकर संरक्षण क जरुरत अछि। चीनी उद्योग लग मिठगर स्मरण टा नहि बल्कि बहुत रास तितगर सच्चाई सेहो अछि जेकरा खत्म करब आवश्यक अछि ।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
दरभंगा : ललित नारायण मिथिला विश्वविद्यालय क अधिषद् क बैसार मे नगर विधायक संजय सरावगी विश्वविद्यालय प्रशासन पर गंभीर आरोप लगेलथि। श्री सरावगी कहलथि जे हुनक बेर-बेर आपत्ति कए नजरअंदाज क कामेश्वरनगर परिसर स्थित धरोहरक सौंदर्य संग छोडछाड कैल जा रहल अछि। ओ कहला जे इ परिसर हमर सबहक धरोहर छी आ एकरसंग कोनो प्रकारक छोडछाड कोनो हाल में मंजूर नहि कैल जाएत। सरावगी कहला जे अगर विश्वविद्यालय प्रशासन एहि दिस गंभीर पहल नहि करैत अछि त ओ लोकतांत्रिक तरीका स विरोध करबा लेल मजबूर भ जाएब। विधायक विश्वविद्यालय परिसर मे बनि रहल बेतरकीब भवन क स्थापत्य कला पर सवाल उठबैत कहलथि जे नव भवन कोनो नजरि स एहि परिसरक स्थापत्य कला स मेल नहि खाइत अछि। दरभंगा नहि अपितु बिहारक सिगनेचर बिल्डिंग जे दरभंगाक महाराजा क सौंदर्य बोध करबैत अछि एहि नव निर्माण स प्रभावित भ रहल अछि। ओ कहला जे परिसर मे किछु स्थान पर भवन बनेबा पर हम पिछला बैसार मे सेहो आपत्ति उठेने रहि आ तखन आश्वासन भेटल छल जे आहि ठाम कोनो भवन नहि बनत, मुदा एहन भेल नहि। ओ कहला जे अगर परिसर क सौंदर्य संग इ छेडछाड नहि रोकल गेल त लोकतांत्रिक तरीका स आंदोलन कैल जाएत आ परिसर मे भ रहल सबटा निर्माण कए जबरन रोकल जाएत। विधायक क एहि आक्रोश कए आन सदस्य सबहक सेहो समर्थन भेटल। एकर बाद कुलपति आश्वस्त केलथि जे नव निर्माण मे एहि गप क ध्यान राखल जाएत जे ओकर डिजाइन पुरान डिजाइन स मिलैत हुए आ कोनो एहन जगह पर निर्माण नहि हुए जाहि स मिथिलाक एहि धरोहर क सौंदर्य प्रभावित हुए। सिनेट क एहि बैसार मे विधायक गोपालजी ठाकुर, विधायक दुर्गा प्रसाद सिंह, विधायक डॉ. फैयाज अहमद, विनोद नारायण झा, डॉ. इजहार अहमद, रामदेव महतो, नरेन्द्र निराला, डॉ. अभेष चन्द्र झा, डॉ. दिलीप कुमार चौधरी, डॉ. बैद्यनाथ चौधरी बैजू सहित कईटा सदस्य सेहो अपन विचार रखलथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
करीब 80 साल पहिने जे इलाका हवाई जहाज देखने छल ओ आइ आकाश निहारि रहल अछि मुदा कोनो जहाज ओकर आसमान मे नहि देखा रहल अछि। एहि इलाका क पुरान दस्तावेज आ बूढ-बूढानुष लोक सब स इ पता चलैत अछि जे बिहार नहि बल्कि उत्तर भारत मे पहिल बेर जाहि जमीन पर हवाई जहाज उतरल छल ओ जमीन पूर्णियाक लाल बाबू मैदान छल। आइ पूर्णिया क खाली आसमान आ परती बनल एयरपोर्ट बहुत किछु कहि रहल अछि। पूर्णिया बहुत किछु बिसरी गेल, बहुत किछु बिसरा देल गेल। इतिहासक एकटा फाटल पन्ना कए सामने रखबाक प्रयास क रहल छथि पत्रकार ममता शंकर आ मुकुल सिंह। - समदिया
1933 मे देखल सपना आइ धरि नहि भेल पूरा
दोहराउल जाएत विंग्स ओवर एवरेस्ट अभियान
पूर्णिया क लाल बाबू मैदान। जी हां, बिहार क हवाई इतिहास मे एहि मैदानक अपन महत्व अछि। एहि मैदान पर बिहार जनता पहिल बेर उडबाक सपना देखने छल। आइ धरि इ सपना पूरा नहि भेल। मुदा मिथिलाक एहि इलाका क लोक बिहार मे सबस पहिने अपन आंखि स हवाई जहाज देखने छथि एहि स के इनकार क सकैत अछि। पूर्णियाक लोक कए रेल गाडी त बहुत बाद मे देखबा लेल भेटल, मुदा हवाई जहाज देखबाक सौभाग्य 1933 मे भेट गेल छल। मुदा पूर्णिया क आम लोक कए पूर्णिया मे हवाई जहाज चढबाक इच्छा आइ धरि परा नहि भ सकल अछि। जखनकि बिहार दोसर सबस पैघ एयरपोर्ट पूर्णिया मे बनाउल गेल, जाहि पर दुनिया क सबस पैघ विमान सेहो उतरि सकैत अछि। कहबा लेल पूर्णिया मूलक दू गोटे एविएशन उद्योग मे सेहो गेलाह। केएन राय जमशेदपुर मे टाटानगर एविएशन कंपनी क स्थापना केलथि त एहि ठाम क सुब्रतो राय सहारा सेहो हवाई जहाज क कंपनी खोललथि। मुदा पूर्णिया आ पूर्णिया क आम लोकक हिस्सा मे किछु नहि आयल। आइ धरि भारत सरकार पूर्णिया एयरपोर्ट आम जनता लेल खोलबा पर आनाकानी क रहल अछि। देखी त पूर्णियाक आसामान खाली अछि आ एयरपोर्ट परती जमीन मात्र। एहन मे पूर्णिया समेत एहि पूरा इलाकाक लोक एकरा आम जनता लेल खोलबाक मांग करैत आबि रहल अछि। पूर्णियाक सांसद पप्पू सिंह सेहो एहि लेल पूरा ताकत लगा देने छथि। एक दिस पूर्णियाक जनता एक बेर फेर अपन आसमान मे जहाज देखबा लेल छटपटा रहल अछि त दोसर दिस इंग्लैंड मे विंग्स ओवर एवरेस्ट नामक ओहि अभियान एक 80 साल बाद फेर स दोहरेबाक योजना तैयार भ रहल अछि। एहि योजना पर इंग्लैंड सरकार सेहो गंभीर अछि। ओहि योजना मे मुख्य भूमिका निभेनिहार पेरेग्रीन फेल्लोज क पोता जार्ज एलमंड पूर्णिया स फेर जहाज उडेबाक इच्छा व्यक्त केलथि अछि। फिल्म मेकर जार्ज एलमंड एहि मे हुनकर मदद करबा लेल आगू एलथि अछि। इ दूनू गोटे दरभंगा राज परिवार स मदद क गुहार केलथि अछि। ओ सब शीघ्र भारत सरकार आ बिहार सरकार स एहि संबंध मे गप करबाक योजना बना रहल छथि। 1933 क ओहि घटना कए दोहरेबा लेल ओ सब एयरोप्लेन कए बनेबाक प्रक्रिया शुरू क चुकल छथि। जार्ज एलमंड एहि संबंध मे कहला अछि जे 1933 जेकां प्लेन कए बनाउल जा रहल अछि। 350 माइल्स रेंज क एहि प्लेन क विंग्स क लंबाई 46 फीट, 5 इंच, प्लेन क लंबाई 34 फीट, 2 इंच आ ऊंचाई 11 फीट, 6 इंच अछि। 6 मिनट मे 10 हजार फीट क ऊंचाई पर उड़ान भरि सकबाक क्षमता वाला एहि प्लेन क स्पीड 180 मील पर आवर अछि। ओ कहला जे 1933 क विंग्स ओवर एवरेस्ट कए ब्रिटेन क रॉयल एयरफोर्स म्यूजियम मे राखल गेल अछि। जार्ज एलमंड कहला जे योजना गांधी फिल्म सन एहि पर एकटा फिल्म बनेबाक सेहो अछि।
लंदन स करांची होइत पूर्णिया पहुंचल छल विमान
20 मार्च 1933 क दिन एहि शहरक इतिहास मे अमिट भ चुकल अछि ओहि दिन आकाश मे उडैत चिडिया जेकां पूर्णिया क जमीन पर उतरल छल दूटा एयरोप्लेन। इ जहाज लंदन स करांची, जोधपुर, दिल्ली, इलाहाबाद होइत बिहार क पूर्णिया क लाल बाबू मैदान मे उतरल छल। मैदान क चारूकात दूर दूर गाम स लोक जमा छल, मुदा भीड अनुशासित छल आ मैदान मे पहिने स जमल ऑफिसर्स लोक कए विमान देखबा स रोकबाक कोनो प्रयास सेहो नहि क रहल छल। विमान क बाट कई दिन स ताकल जा रहल छल। कई गोटा त राति मे सेहो मैदान मे रहि जाइत छलाह जे कहू विमान राति मे नहि आबि जाए। ऊपर आकाश निहारैत लोकक आंखि दूटा आकृत्ति देख ठमक रहि गेल। लोग कौतूहल स ओकरा हवा मे उडैत आ धीरे-धीरे जमीन पर उतरैत देख रहल छल। पहिल बेर बिहार क लोक कोनो हवाई जहाज देखने छल, ओकर संबंध मे जानकारी आगिक भांति गाम स गाम पहुंचैत गेल। मुदा इ जानकारी लोक लग नहि छल जे इ विमान पूर्णिया क धरती पर इतिहास रचबा लेल आयल अछि। 22 मार्च कए विमान एलाक बाद विमान स आयल लोक अगुलका रणनीति बनेबा मे जुटि गेलाह। दूनू विमान आ चालक दल लेल पूर्णिया मे पूरा व्यवस्था कैल गेल छल। विमान एबा स पूर्वहि राज दरभंगाक कईटा पैघ ऑफिसर आ महाराज कामेश्वर सिंह अपनहुं पूर्णिया मे डेरा जमा चुकल छलाह। दरभंगा महाराज कामेश्वर सिंह लगातार ऑफिसर सब संग बैसार करैत छलाह। मुदा आम जनता जहाज देखबा मे व्यस्त छल ओकरा एहि बैसार कोनो जानकारी नहि छल।
पूर्णिया क लाल बाबू मैदान स ठीक 15 दिन बाद जहाज उडेबाक प्रक्रिया शुरू भेल। पेरेग्रीन फेल्लोज क नेतृत्व मे सात सदस्यीय दलक एकटा खास लक्ष्य कए साधबा लेल जमीन स आकाश मे विदा भेल। जहाज पर कर्नल ब्लैकर्स, हेराल्ड पेनरोज, पर्सी इथर्टन, जान बुकन, फ्लाइट लेफ्टिनेंट मैकलेनटायर आ चीफ पायलट मारक्यूज ऑफ क्लाइडेसडेल शामिल छलाह। इ पूरा टीम 13 दिन पूर्णिया मे शोध केलक आ राज दरभंगा एहि शोध काज मे महत्वपूर्ण भूमिका मे रहल। 3 अप्रैल 1933 कए जी-एआरडब्ल्यूजेड आ जी-एसीएजेड नंबर क दूनू विमान आकाश मे उड़ान भरलक। मैदानक चारू कात हजारों लोक जमा छल, ककरो किछु बुझबा मे नहि आबि रहल छल। करीब एक घंटा 35 मिनट बाद जहाज मैदान पर घुडि आयल आ मैदान मे बैसल राज दरभंगाक अधिकारी आ अंग्रेज सब एक दोसर कए बधाई दिय लगलाह। किछु अंग्रेज त खुशी आ उत्साह मे रोमांचित भ झूमैत देखल गेलाह। रोमांच किया नहि होएत हुनका ओ फोटो भेट गेल छल जेकरा लेबा लेल ओ सब पता नहि कहिया स योजना बना रखने छलाह। ओ सब दुनिया क सबस ऊंच चोटी माउंट एवरेस्ट क फोटो अपन कैमरा मे कैद क चुकल छलाह। करीब डेढ़ घंटा क इस एक-एक पल कए अपन कैमरा मे कैद क चुकल टीम जखन आसमान स धरती पर आयल त खुशी स ओकर पेड जमीन पर नहि पडि रहल छल।
इ कोनो कहानी नहि बल्कि इतिहासक ओ पन्ना छी जेकरा पढबाक प्रयास बहुत दिन तक नहि भेल। एहि अभियान स माउंट एवरेस्ट क चढ़ाई क सपना पूरा भ सकल। इ विश्व इतिहसक महत्वपूर्ण घटना मे स एक अछि आ एकरा अद्भुत घटना कहल जा सकैत अछि। एतबे नहि, एवरेस्ट क चोटी क लेल गेल पहिल फोटो सेहो राज दरभंगा क अलावा केवल इंग्लैड लग अछि। एहि अभियान क बाद ओ रास्ता भेट गेल जाहि स माउंट एवरेस्ट क लंबा यात्रा सुगम भ सकल। एहि स पूर्व रास्ता क कोनो जानकारी नहि छल। एहन मे चोटी तकबा लेल गेल लोक धुडि कए नहि अबैत दलाह। एहि अभियान स जे रास्ता क पता चलल ताहि स इ साफ भ गेल जे नेपाल क रास्ते चोटी पर पहुंचब सबस उपयुक्त अछि। एकर बाद एवरेस्ट पर चढ़ाई क क्रम मे पहिल सफलता तेंजिंग नोर्गे आ एडमंड हिलेरी कए भेटल। एहि अभियानक सफलता क चर्चा त पूरा दुनिया मे भेल, मुदा जखन शोभायात्रा पूर्णिया आ दरभंगा मे जे निकलल ओ सेहो एकटा इतिहास भ गेल। करीब 51टा हाथी स सुसज्जित शोभायात्रा मे भारी संख्या मे लोक शामिल भेल आ अभियान स जुडल सदस्य क गर्मजोशी स अभिनंदन कैल गेल। एहि अभियानक सफलता क बाद लाल बाबू मैदान मे बिहारक दोसर सबस पैघ एयरपोर्ट क निर्माण भेल जे 1962 मे भारतीय वायु सेना कए हवाले करि देल गेल। कहबा लेल पूर्णिया एयरपोर्ट वायुसेना क एकटा महत्वपूर्ण एयरबेस अछि, मुदा इ जीवंत नहि अछि। एकरा देख लगैत अछि जेना नि:शुल्क भेट गेल किछु चीज त की करि बस रखने रही। कोनो युद्धक विमान एहि ठाम स नहि अभ्यास करैत अछि। इ एयरपोर्ट बाढ राहत आ नेताक क आवाजाही लेल मात्र उपयोग कैल जाइत अछि। आम जनता जे 1933 मे जहाज पर चढबाक सपना देखने छल ओ 80 साल बादो आंखि मे नुकायल अछि। आसमान खाली अछि आ परती पडल जमीन अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna